Dánska premiérka považuje predaj Grónska za absurdný

Mette Frederiksenová reagovala na záujem USA o kúpu najväčšieho ostrova na svete.

KODAŇ. Grónsko nie je na predaj a myšlienka jeho predaja Spojeným štátom je absurdná, uviedla v nedeľu dánska premiérka Mette Frederiksenová po tom, ako ekonomický poradca prezidenta USA Donalda Trumpa Larry Kudlow potvrdil záujem USA o kúpu najväčšieho ostrova na svete, informovala agentúra Reuters. "Grónsko nie je na predaj. Grónsko nie je dánske. Grónsko patrí Grónsku. Veľmi silne dúfam, že to nemyslia vážne," Frederiksenová uviedla pre noviny Sermitsiaq počas návštevy Grónska. Trump v nedeľu novinárom potvrdil, že nedávno diskutoval o tejto možnosti, ale zároveň uviedol, že takýto krok nie je pre USA prioritou číslo jedna. "Myšlienka (kúpy Grónska) sa objavila ...a strategicky je zaujímavá," povedal Trump novinárom v meste Morristown v štáte New Jersey pred nástupom na prezidentské lietadlo Air Force One. Trump v septembri navštívi dánsku metropolu Kodaň a počas stretnutí s premiérmi Dánska a Grónska má podľa agentúry Reuters hovoriť aj o oblasti Arktídy. Ekonomický poradca Bieleho domu Larry Kudlow v nedeľu potvrdil medializované informácie, že Trump súkromne diskutoval so svojimi poradcami o myšlienke nákupu Grónska. "Nechcem predpovedať výsledok. Len hovorím, že prezident (Trump), ktorý čo-to vie o kupovaní nehnuteľností, sa chce pozrieť na nákup Grónska," povedal Kudlow v rozhovore pre televíznu stanicu Fox News. Spojené štáty majú v grónskom mestečku Thule svoje najsevernejšie situované vojenské zariadenie, ktorým je letecká základňa Thule Air Base. Grónsko, najväčší ostrov sveta, je autonómne dánske územie nachádzajúce sa medzi severnou časťou Atlantického oceánu a Arktickým oceánom. Bývalý americký prezident Harry Truman v roku 1946 chcel odkúpiť Grónsko za 100 miliónov dolárov, Kodaň to však odmietla. Grónsko má rozlohu dva milióny štvorcových kilometrov a žije tam približne 56.000 obyvateľov. Napriek tomu, že má ostrov takmer úplnú samosprávu, Dánsko sa stará o jeho diplomatické záležitosti, obranu a peňažnú politiku. Grónsko dostáva od Dánska ročnú dotáciu vo výške 560 miliónov dolárov, čo je viac než polovica jeho vlastných príjmov.


STĹPČEK PETRA TKAČENKADuch doby nepraje normálnosti

Ako vysvetlíme masaker, ku ktorému sa práve schyľuje v Česku?

Otrepaná fráza hovorí, že doma nie je nikto prorokom, po slovensky by sme mohli povedať, že odstup dáva vždy o čosi lepšiu perspektívu. V tomto zmysle nám české voľby môžu pomôcť zamyslieť sa nad domácimi ťažkosťami. Je zvykom hovoriť, že za nárast antisystémových strán u nás môže tradičná pravica a Smer, lebo svojou (ne)činnosťou spôsobili zahnívanie zdravotníctva, školstva a zadlžovanie. Lenže ak je to naozaj tak, ako vysvetlíme masaker, ku ktorému sa práve schyľuje v Česku? Úroveň tamojšieho školstva, zdravotníctva či vyrovnaný rozpočet patria dlhé roky k etalónu, s ktorým sa Slovensko márne porovnáva. Česi mali dlho ukážkový stranícky systém s dominantnou sociálnou demokraciou a občianskymi demokratmi, okolo ktorých oscilovalo zopár alternatív. Napriek tomu väčšinu parlamentu zrejme obsadia komunisti, okamurovci, samozvaní piráti, miliardár v úlohe spasiteľa národa a podobné kreatúry. Toto nemá byť obhajoba kriminálneho spôsobu výkonu moci v podaní strany a vlády, skôr pripomienka, že duch doby ide proti normálnosti. Všade.


Službu Apple Pay začala na Slovensku ponúkať aj Prima banka

Z väčších bánk stále ešte chýba napríklad VÚB banka, ČSOB či UniCredit Bank.

BRATISLAVA. Prima banka začala ponúkať svojim klientom službu Apple Pay. Viaceré spoločnosti túto službu na Slovensku odštartovali koncom júna tohto roka a postupne sa pridávajú ďalšie. Z väčších bánk však stále ešte chýba napríklad VÚB banka, ČSOB či UniCredit Bank. Vo svojich vyjadreniach sú strohé a nekonkretizujú presný dátum spustenia. Na spustení služby však údajne pracujú.Podľa prieskumu spoločnosti Mastercard považuje až 73 % Slovákov platbu mobilným telefónom za najlepšiu alternatívu k platbe kartou. Na slovenskom trhu je vydaných viac ako päť miliónov bezkontaktných platobných kariet a väčšina platobných terminálov túto technológiu podporuje. Budúcnosť bezkontaktných platieb posúvajú podľa Mastercardu nové technológie, akými sú práve mobil či hodinky, na novú úroveň.Napriek veľkosti projektu a nákladom spojeným s implementáciou a prevádzkou služby Apple Pay majú banky záujem naštartovať poskytovanie uvedenej služby. Jeden z dôvodov podľa Združenia pre bankové karty SR je aj ten, že majitelia telefónov iPhone majú veľký záujem o túto službu. Dokonca prieskumy hovoria, že držiteľ telefónu iPhone bude zvažovať zmenu banky, ak mu neposkytne službu Apple Pay.Mobilná platobná a digitálna peňaženka od spoločnosti Apple, tzv. Apple Pay, je na Slovensku dostupná od 26. júna 2019. Termín jej spustenia sa u nás pritom stále posúval. V prvej vlne začali službu ponúkať Slovenská sporiteľňa, Tatra banka, J&T Banka, mBank, Boon, Edenred, Monese, N26 a Revolut. Okruh spoločností sa však postupne rozširuje. Majitelia mobilov so systémom Android majú pritom možnosť platiť prostredníctvom Google Pay už od februára 2018.


Princ bin Salmán začal turné po južnej Ázii a Číne

Saudskoarabský korunný princ pricestoval do Pakistanu.

ISLAMABAD. Saudskoarabský korunný princ Muhammad bin Salmán začal v nedeľu cestu po južnej Ázii a Číne mediálne sledovanou návštevou Pakistanu. Jeho pobyt však môže byť zatienený vzrastajúcim napätím medzi Pakistanom a Indiou, dvoma rivalmi disponujúcimi jadrovými zbraňami. Princova návšteva sa totiž koná iba niekoľko dní po rozsiahlom samovražednom bombovom útoku, pri ktorom zahynulo v spornom regióne Kašmír 44 členov indickej polovojenskej polície, pripomína tlačová agentúra Reuters. India z útoku obvinila Pakistan a prisľúbila odvetné opatrenia. Islamabad zodpovednosť odmieta. Korunného princa privítali na vojenskom letisku v Rávalpindí pakistanský premiér Imrán Chán a šéf armády Kamar Džávíd Badžva. Súčasťou slávnostného privítania saudskoarabskej delegácie bolo vyslanie pakistanských stíhačiek, ktoré sprevádzali prichádzajúce lietadlo princa Muhammada. Následník trónu má v Pakistane podpísať investičné kontrakty vo výške desiatich miliárd dolárov na výstavbu rafinérie a petrochemického komplexu v pobrežnom meste Gvádar, kde už Čína buduje námorný prístav. Podľa analytikov ide o najväčšiu štátnu návštevu v Pakistane od roku 2015, keď do krajiny zavítal čínsky prezident Si Ťin-pching. Princ sa má stretnúť aj s predstaviteľmi afganského militantného hnutia Taliban, s ktorými bude hovoriť o rokovaniach zameraných na ukončenie 17 rokov trvajúcej vojny v Afganistane. Princ mal pôvodne počas svojho turné zavítať aj do Indonézie a Malajzie, ale návšteva týchto destinácií bola bez zverejneného vysvetlenia odložená. Princ Muhammad sa však z Pakistanu presunie do susednej Indie.


Amazon sa nevzdáva, pripravuje nový smartfón

O predchádzajúci model Fire nebol príliš veľký záujem.

BRATISLAVA. Po predchádzajúcom neúspechu s modelom Fire, pracuje Amazon podľa informácií Gadgets 360 na novom smartfóne s operačným systémom Android. Dokazuje to, že pre spoločnosť, ktorá hľadá stále nový priestor pre expanziu, je trh s mobilnými telefónmi dôležitý. Predchádzajúci, neúspešný model Fire bol určený najmä pre zákazníkov v USA a v niekoľkých európskych krajinách. Amazon sa chce s novým modelom orientovať skôr na rozvojové trhy ako je India. Tento zámer majú potvrdzovať aj špecifikácie telefónu: displej s uhlopriečkou v rozmedzí 5,2 až 5,5 palca, procesor Snapdragon 435, 2 GB RAM a 16 GB priestoru pre ukladanie dát. Súčasťou bude aj snímač odtlačkov prstov na zadnej strane telefónu a 13-megapixelový foťák. Nový smartfón od Amazonu bude vybavený operačným systémom Android 7.1.1 spoločnosti Google so službami Google Mobile Services ako sú Gmail a Google Play. Začlenenie služieb Google Mobile Services je podľa Gadgets 360 zásadnou zmenou v stratégii spoločnosti.  V súčasnosti Amazon ponúka tablety so systémom Android bez aplikácií Google.  Zdroj portálu Gadgets 360 uviedol, že nový smartfón nemá asistenčný systém spoločnosti Amazon Alexa. Nevylúčil však možnosť, že bude súčasťou telefónu. Model „Ice“, ako je zatiaľ označovaný na internete, by sa mal predávať približne za 93 dolárov, pred jeho uvedením na trh sa však cena môže ešte zmeniť. Jan Dawson, hlavný analytik spoločnosti Jackdaw Research je presvedčený, že Amazon, ktorý investoval v Indii miliardy dolárov, to však so vstupom na tamojší trh s mobilnými telefónmi nebude mať jednoduché. Najmä v konkurencii množstva čínskych výrobcov.


Fed spúšťa program nákupu pokladničných poukážok

Banka chce zabezpečiť dostatočnú likviditu na medzibankovom trhu.

WASHINGTON. Americká centrálna banka (Fed) ohlásila nový program na podporu likvidity na domácom medzibankovom trhu. V rámci nového programu bude newyorský Fed nakupovať pokladničné poukážky americkej vlády v objeme okolo 60 miliárd USD (54,33 miliardy eur) mesačne. Program sa začne 15. októbra a trvať by mal do 2. kvartálu budúceho roka. Fed chce týmto spôsobom zabezpečiť dostatočnú likviditu na medzibankovom trhu. Centrálna banka označila program za technické opatrenia a zdôraznila, že neznamená zmenu v nastavení menovej politiky. Fed takisto oznámil, že bude do januára pokračovať v nalievaní peňazí na medzibankový trh prostredníctvom krátkodobých repo operácií. Newyorský Fed bude naďalej denne v rámci 1-dňových operácií ponúkať 75 miliárd USD a v rámci 14-dňových operácií dvakrát týždenne po 35 miliárd USD. Program nákupu pokladničných poukážok je reakciou Fedu na nedostatok likvidity na medzibankovom trhu, čo v polovici septembra spôsobilo prudký nárast krátkodobých sadzieb. "Fed urobí všetko, čo bude potrebné, aby udržal sadzby financovania v blízkosti úrovne, kde ich chce mať," uviedol ekonóm firmy Jefferies Ward McCarthy. "Ak sa ukáže, že to nestačí, prosto urobia viac." Banky v USA začali mať približne v polovici septembra problém so získavaním hotovosti, ktorú potrebujú na krytie povinných rezerv, čo spôsobilo nárast úročenia krátkodobých pôžičiek. Dôvodom nedostatku krátkodobej hotovosti na medzibankovom trhu bolo, že firmy platili kvartálne dane, takže zo svojich účtov vyberali vysokú hotovosť. Ďalším faktorom je zvýšená emisia vládnych dlhopisov, ktorá odčerpáva hotovosť z ekonomiky do štátnej pokladnice. Preto newyorský Fed 17. septembra spustil denné repo operácie, ktoré mali pôvodne trvať do 10. októbra, neskôr ich predĺžil do 4. novembra a teraz až do januára 2020. Fed podobne intervenoval na medzibankovom trhu naposledy počas globálnej finančnej krízy, keď úverové trhy zamrzli.


AKTUALIZOVANÉ 21:55Policajný prezident Gašpar je podpísaný pod konšpiračným vyhlásením

Peter Kasalovský z Hospodárskeho klubu potvrdil, že ide o podpis policajného prezidenta.

BRATISLAVA. Platené mimovládne organizácie robia sprisahania, Európania sa stávajú nevoľníkmi vo vlastnej krajine a protinárodné štruktúry uplatňujú ľudskoprávny imperializmus. Aj takéto tvrdenia možno nájsť vo vyhlásení NEF Hospodárskeho klubu o migrácii, pod ktorým je podpísaný aj policajný prezident Tibor Gašpar. Gašpar zatiaľ nepovedal, či je podpis naozaj jeho. Peter Kasalovský z Hospodárskeho klubu však potvrdil, že ide o podpis policajného prezidenta. „Je riadnym členom klubu. Posielal mi zo zahraničia sms správu, že voči textu nemá výhrady,“ povedal Kasalovský. V texte výzvy sa napríklad hovorí, že súčasná migrácia je precízne politicky a mediálne organizovaný stret s našou európskou civilizáciou. Vyhlásenie zároveň napáda tretí sektor. „Náš klub nevytvára nejaké sprisahania, ako sme svedkami u mnohých zahraničím platených mimovládnych organizácií,“ píše sa v texte. Autori výzvy sa netaja zámerom ovplyvňovať politiku. „Nuž, povedzme, naše združenie - náš klub bez akéhokoľvek ostýchania sa verejne zaoberá politikou,“ píše sa vo vyhlásení. Pod textom je podpísaný aj dekan Fakulty matematiky, informatiky a fyziky Univerzity Komenského Jozef Masarik či vedec a podnikateľ Štefan Kassay. Občianske združenie Neformálne ekonomické fórum - Hospodársky klub vzniklo podľa oficiálnej stránky 19. augusta 1993. Jeho členovia sú aj zo zahraničia a politicky sa profilujú naprieč celým spektrom, tvrdí Kasalovský. Klub okrem vyhlásení robí napríklad ankety Zlatý biatec, World Politician, Best Bank a Najsympatickejší poslanec NR SR roka. Tibor Gašpar v roku 2014 vyhral anketu Zlatý biatec.


Grécko opäť sužujú lesné požiare, vyžiadali si už jednu obeť

O život prišiel dobrovoľník, ktorý pomáhal uhasiť požiar.

ATÉNY. Lesné požiare v južnom Grécku, ktoré vypukli v piatok v dôsledku sucha a silného vetra, si vyžiadali už najmenej jednu obeť. Informovala o tom agentúra DPA s odvolaním na miestne médiá. O život prišiel dobrovoľník, ktorý pomáhal uhasiť požiar na polostrove Peloponéz. Podľa všetkého sa udusil dymom. Požiare, ktoré si vynútili evakuáciu turistov, vyčíňajú aj v letovisku Saronida, približne 45 kilometrov východne od Atén. Ďalšie registrujú na ostrovoch Kréta a Chios. V Grécku vyhlásili v piatok druhý najvyšší stupeň varovania pred požiarmi, ktorý bude v platnosti aj počas víkendu. V júli minulého roku umrelo v dôsledku lesných požiarov v okolí gréckej metropoly viac ako 100 ľudí.


Priemerná celosvetová teplota v júli je druhou najvyššou zaznamenanou

Uplynulý mesiac je už 391. v poradí, keď teplota bola nad priemerom 20. storočia.

WASHINGTON. Priemerná teplota nad zemským povrchom a hladinami oceánov v júli bola vôbec druhou najvyššou zaznamenanou v tento mesiac. Ukazujú to vo štvrtok zverejnené americké meteorologické údaje. Júlová teplota nad celosvetovou pevninou a hladinami oceánov bola 0,83 stupňa Celzia nad priemerom 20. storočia, ktorým je 15,8 stupňa Celzia. Informoval o tom Národný úrad pre oceány a ovzdušie (NOAA). Záznamy teplôt z celého sveta v databáze NOAA siahajú 138 rokov do minulosti, do roku 1880. Tohtoročná priemerná teplota je druhou najvyššou hodnotou za júl z celého uvedeného obdobia. Najvyššiu teplotu zaznamenali v roku 2016, uviedla NOAA. Úrad tiež oznámil, že júl 2017 je 41. po sebe idúci júl a 391. po sebe idúci mesiac s teplotami nad priemerom 20. storočia. Deväť z desiatich najteplejších zaznamenaných júlov sa vyskytlo v 21. storočí, dodal NOAA. Iba jeden rok z 20. storočia (1998) sa nachádza medzi desiatimi najhorúcejšími zaznamenanými júlmi. Súhrn údajov o počasí poskytuje aj podrobnosti o priemernej ploche morských ľadovcov v oboch polárnych oblastiach, v Arktíde a Antarktíde - údajne ukazujú, že v Arktíde je 16,1 percenta a v Antarktíde 4,5 percenta pod priemerom obdobia rokov 1981-2010. Súhrn vypracovali vedci z NOAA, ktorý poskytuje služby vláde, firmám, akademickej obci a verejnosti ako pomoc pri informovanom rozhodovaní v otázkach klímy.


Nájdu iba mozog. Väčšina netuší, kde má svoje vnútorné orgány

Neznalosť základov anatómie komplikuje prácu lekárom a prekáža aj prevencii.

BRATISLAVA. Pacientom robí ťažkosti trefne popísať svoje zdravotné problémy. U lekára si zamieňajú štítnu žľazu s nadobličkami, či žlčník so slezinou. Problémy majú aj osvetové kampane, ktoré povzbudzujú pacientov, aby podstúpili preventívne vyšetrenia problémových orgánov. Obe ťažkosti majú zrejme podľa článku v časopise Anatomical Sciences Education rovnakú príčinu - verejnosť má slabé znalosti anatómie ľudského tela. Výskumníci z Medicínskej univerzity v Lancasteri požiadali 63 laikov, aby na slepej mape ľudského tela umiestnili dvadsať štruktúr. Súčasťou testu boli orgány, niektoré svaly a šľachy. Pomenovať mali napríklad mozog, rohovku, pľúca, pečeň, bránicu, srdce, žalúdok, apendix, močový mechúr, obličky, pankreas, žlčník, slezinu, nadobličky, štítnu žľazu, hamstringy, bicesy, tricepsy, kvadricepsy, krížový väz a Achilovu šľachu. Pojmy výskumníci vybrali na základe ich zmienok v každodennom živote. Narážajú na ne ľudia, ktorí sa chcú dostať sa do formy, alebo zažili športové zranenia. So slovami sa stretnú v televíznych reláciách, alebo počas internetového vyhľadávania o bolestiach brucha. Ukázalo sa, že jediný orgán, ktorý zvládli označiť správne všetci dobrovoľníci, bol mozog. V prvej trojici správne pomenovaných štruktúr boli aj rohovka a biceps. Najväčšie problémy mali účastníci s umiestnením nadobličiek. Správne odpovedalo iba pätnásť percent ľudí a mnohí si mysleli, že sa nachádzajú v krku. Muži boli úspešnejší pri pomenovaní svalov, ženy zas pri vnútorných orgánoch. Absolventi strednej školy prekonali skóre vysokoškolákov. Pokiaľ ide o vek, starší ľudia boli úspešnejší a najväčší prehľad mali účastníci vo veku 40 až 50 rokov. Výskumníci predpokladajú, že je to kvôli častejším návštevám lekára a vyššiemu riziku ochorení. Výskumníci chceli testom poukázať na to, že je pre ľudí výhodné získať aspoň základný prehľad v anatómii tela. „Aj keď väčšina verejnosti nepotrebuje formálne vzdelanie z anatómie, dokázali by ho zúročiť pri sledovaní a vysvetľovaní svojho zdravotného stavu,“ hovorí v tlačovej správe univerzity autor výskumu Adam Taylor. DOI: 10.1002/ase.1746


Plat prezidenta Kisku pomohol ďalším rodinám v núdzi

Adresátov pomoci vybral na základe návrhov neziskových organizácií.

BRATISLAVA. Prezident Andrej Kiska rozdelil svoj čistý príjem ďalším desiatim rodinám, ktoré sa ocitli v núdzi. Každá z nich dostala z júlového platu prezidenta 497,80 eura. TASR informoval Martin Lipták z tlačového oddelenia Kancelárie prezidenta SR. "Prezident pomohol vdove s troma deťmi. Otec rodiny zahynul vo Francúzsku. Náklady spojené s prevozom tela rodina zaplatila z úveru, ktorý spláca dodnes. Najstaršia dcéra trpí vážnymi psychickými problémami a potrebuje 24-hodinovú starostlivosť," povedal Lipták. Kiska pomohol aj onkologickej pacientke, slobodnej matke dvoch školopovinných detí. Peniaze išli aj do rodiny, ktorá sa stará o dospievajúceho syna trpiaceho svalovou dystrofiou. Ochorenie si vyžaduje celodennú opateru jedného z rodičov, pričom táto starostlivosť je pre rodinu aj finančne náročná. Ďalej podporil rodinu onkologického pacienta s troma malými deťmi. "Časť platu pomohla aj dvom súrodencom. Staršia sestra trpí svalovou dystrofiou, jej brat má psychické problémy. Nedávno im zomrel otec, ktorého dôchodok pre nich predstavoval značnú finančnú pomoc. Matku stratili pred desiatimi rokmi," uviedol Lipták. Prezident podporil aj štvoricu rodín s chorými deťmi. Ide o prípady detskej mozgovej obrny, svalovej dystrofie, onkologického ochorenia a ťažkého postihnutia. Prispel tiež rodine so štyrmi deťmi, z ktorých najmladšie trpí svalovou dystrofiou a vyžaduje si celodennú opateru. Otec len nedávno získal stabilnú prácu. Andrej Kiska vybral adresátov pomoci na základe návrhov neziskových organizácií, ktoré sa dlhodobo venujú ľuďom v núdzi - Plamienok, Úsmev ako dar, Liga proti rakovine, Dobrý anjel a Organizácia muskulárnych dystrofikov v SR. Takýto postup pri výbere adresátov pomoci uplatňuje prezident každý mesiac, pričom pomoc od neho dostávajú rodiny priamo.


V noci na piatok hrozí poľadovica na cestách piatich krajov

Výstraha prvého stupňa platí pre Žilinský, Banskobystrický, Trenčiansky, Košický a Prešovský kraj.

BRATISLAVA. Na cestách Žilinského, Banskobystrického a častiach Trenčianskeho, Košického a Prešovského kraja sa v noci na piatok 26. januára môže ojedinele vyskytnúť poľadovica. Uvádza to Slovenský hydrometeorologický ústav (SHMÚ) na svojej webovej stránke. "Tvorba poľadovice predstavuje potenciálne nebezpečenstvo pre ľudské aktivity, ako sú doprava, pohyb osôb, a tiež infraštruktúru. Výskyt poľadovice je v danej ročnej dobe a oblasti bežný, ale môže spôsobiť škody menšieho rozsahu," približujú meteorológovia. SHMÚ v tejto súvislosti vydal pre uvedené kraje výstrahu prvého stupňa s platnosťou od polnoci do 10.00 h.


Markíza dostala pokutu sedemnásťtisíc eur za skrytú reklamu

Rada pre vysielanie a retransmisiu pokutovala viaceré  televízie.

BRATISLAVA. Rada pre vysielanie a retransmisiu (RVR) uložila na stredajšom zasadnutí vysielateľovi TV Markíza pokutu vo výške 17-tisíc eur. "Ide o sankciu za porušenie ustanovenia zákona o zákaze skrytej reklamy, ktorého sa vysielateľ dopustil v programe Televízne noviny 11. januára, odvysielaním informácií o programe #tbt s Matúšom Krnčokom," uviedla o rozhodnutí hovorkyňa RVR Lucia Michelčíková. Pokutu vo výške 3319 eur dostal od Rady aj vysielateľ TV JOJ, v tomto prípade je postihom za porušenie zákona o ochrane maloletých a zle označenú vekovú hranicu vhodnosti programov. "K porušeniu zákona došlo tým, že dňa 28. januára o približne 11.40 hod. odvysielal pred programom Zúbková víla 2, označenom ako nevhodný pre maloletých divákov do sedem rokov, oznam o vlastnom programe Život je boj, označenom ako nevhodný pre maloletých do 15 rokov," ozrejmila Michelčíková. Finančnú sankciu uložila RVR aj Západoslovenskej televízii, čiastkou 165 eur pokutovala nedodanie súvislého záznamu vysielania z 19. februára 2018. Sankciu vo forme upozornenia na porušenie zákona uložila RVR Rádiu One za to, že 29.1. a 12.4.2018 nevyužívalo frekvenciu 93,5 MHz Lučenec na účely, na ktoré mu bola pridelená. Rada napomenula aj spoločnosť Media Company za to, že 5., 9., 13.10.2017 a 27.3.2018 vysielala programovú službu Považie bez udelenej licencie. -RVR takisto na stredajšom zasadnutí udelila licenciu na celoplošné digitálne vysielanie televíznych programových služieb Televízia CENTRAL a Orange Infokanál.


Prešli sme sa bratislavskými galériami. Ktoré sú top?

Zabudnite na nudu v galérii a vypočujte si anglický podcast.

Bratislava je mesto umelcov. Nachádza sa v nej viac ako 30 galérií, z ktorých si môže každý vybrať tú svoju. Galérie však už dávno nie sú len o maľbách. Tie bratislavské ponúkajú oveľa viac. Kým Slovenská národná galéria ukrýva škrečka posadnutého umením a knižnicu, v Slovenskom centre dizajnu si užijete nostalgiu na Československo. Bratislava ukrýva aj galériu pre deti, v ktorej sa zabavia a hravou formou navyše objavia nové poznatky. Fanúšikovia tradičnej kultúry sa zase môžu vybrať do Ústredia ľudovej umeleckej výroby na Obchodnej ulici. A v ktorej z bratislavských galérií sa stretávajú Michael Jackson, Mahátma Gándhí, Matka Tereza s diktátorom? Dozviete sa v anglickom podcaste Spectatular Slovakia. Spectacular Slovakia je podcast s tipmi pre cestovateľov, ktorý pripravuje redakcia The Slovak Spectator ako jeden zo svojich cestovateľských produktov.    Predplatitelia The Slovak Spectator dostávajú podcast každý štvrtok priamo do svojho inboxu.


Montreal dosiahol unikátny rekord. Asi ho tak skoro nikto neprekoná

Záver zápasu priniesol výnimočný moment.

MONTREAL. Hokejisti Montrealu Canadiens zaznamenali v zápase zámorskej NHL proti Washingtonu Capitals dva góly v priebehu dvoch sekúnd. Vytvorili tým nový rekord ligy. V čase 59:38 po zásahu Maxa Domiho vyhrávali Canadiens 5:4 a hostia vzápätí odvolali brankára. V stredovom kruhu následne vyhral buly Phillip Danault a Joel Armia poslal puk okamžite do prázdnej bránky. Oba góly od seba delili iba dve sekundy. Tím, v ktorom pôsobí aj slovenský hokejista Tomáš Tatar, napokon zvíťazil 6:4.


MHD v Bratislave bude od pondelka v prázdninovom režime

BRATISLAVA. V Bratislave bude počas jarných prázdnin od pondelka (25. 2.) do piatka (1. 3.) jazdiť väčšina spojov MHD v režime pracovný deň - školské prázdniny. Informuje o tom Dopravný podnik Bratislava (DPB) na svojom webe. DPB zároveň spresňuje, že linky MHD 31 a 184 budú pre prebiehajúcu výučbu na vysokých školách jazdiť štandardne ako v pracovný deň. Rovnako tak budú premávať aj linky 201 a 202, a to z dôvodu zachovania ponúkanej kapacity v nadväznosti na aktuálne dopravné obmedzenia v Bratislave. Linka 144 bude mimoriadne zabezpečovaná podľa cestovného poriadku platného pre víkend. Linka 7 bude zabezpečovaná v režime pracovný deň - školské prázdniny. Počas jarných školských prázdnin nebudú prevádzkované linky MHD 133, 192 a školské spoje.


VÝZVA TEOLÓGOVDnešný antisemitizmus má korene aj v kresťanskej teológii

Stanovisko k 75. výročiu pastierskych listov k riešeniu tzv. židovskej otázky.

V týchto mesiacoch si pripomíname 75. výročie pastierskych listov katolíckych a evanjelických biskupov k židovskej otázke. Pastiersky list slovenských katolíckych biskupov „Nech je jasno v židovskej otázke“ sa čítal 21. marca 1942 vo všetkých katolíckych kostoloch a 26. apríla 1942 bol publikovaný v Katolíckych novinách. Pastiersky list k židovskej otázke od biskupských úradov slovenskej evanjelickej cirkvi v Slovenskej republike bol vydaný 20. mája 1942 a v evanjelických kostoloch sa čítal vo sviatok Svätej Trojice, 31. mája 1942. Oba listy sú na svoju dobu prorockým hlasom. Pri ich vzájomnom porovnaní je zaujímavé sledovať, ako sa zhodujú v odsúdení nehumánneho zaobchádzania so Židmi pri tzv. „riešení židovskej otázky“. Toto treba pripomenúť najmä extrémistom, ktorí svoj obdiv k rasovým zákonom nacistického režimu skrývajú za kódovanú reč číselnej symboliky a zároveň sa prezentujú ako veriaci kresťania. Katolícki biskupi prehlasujú, „že riešenie tejto otázky nesmie byť vedené duchom pomsty. Pomsta je zakázaná, ale sebaobrana je dovolená. Sebaobrana dovoľuje aj prísne opatrenie, nedá však právo narušovať ľudskosť, ktorá zakazuje každú ukrutnosť podľa pravidla: čo nechceš aby ľudia robili tebe, ani ty nerob im. Teda aj sebaobrana má byť v medziach božských a platných zákonov. Pri vyriešení židovskej otázky nemôže sa pripustiť trhanie rodinných zväzkov. .... Taktiež nemožno pripustiť narušovanie toho princípu prirodzeného práva, že každý človek má právo nadobudnúť si čestnou prácou súkromný majetok a tento i používať podľa pravidiel morálky. Ťažký problém židovský nemožno rozriešiť tak, že sa narušuje platný právny poriadok.“ Evanjelickí biskupi ešte jednoznačnejšie odsudzujú neľudské zaobchádzanie so Židmi, keď píšu: „Evanjelická cirkev nemôže a ani nechce zasahovať do právomoci príslušných štátnych orgánov, povolaných riešiť otázku, ale je presvedčená, že túto otázku možno a preto aj treba vyriešiť premyslene a domyslene, spravodlive, po ľudsky a po kresťansky, riadiac sa vo všetkom kresťanskými zásadami, založenými na večnom zákone Božom a učení Kristovom, priznávajúc všetkým právo na život a nevyhnutne potrebné hmotné prostriedky a spôsob výživy, rešpektujúc na celej čiare posvätnosť rodinného života a šetriac aj pri Židoch ľudskú dôstojnosť, aby sa nikto z nich nemohol cítiť ukrivdeným pre svoju národnú, náboženskú a rasovú príslušnosť. Lebo rasová náuka, ako ju niektorí hlásajú, protiví sa kresťanskej viere...“ Toto treba pripomenúť najmä extrémistom, ktorí svoj obdiv k rasovým zákonom nacistického režimu skrývajú za kódovanú reč číselnej symboliky a zároveň sa prezentujú ako veriaci kresťania. Oba listy sa zhodujú aj vo svojich teologických východiskách. Sú to však východiská, ktoré boli a zostávajú živnou pôdou antisemitizmu a napriek výzvam biskupov k ľudskosti a rešpektovaniu vlastníctva majetku prerástli do arizačnej hystérie a neľudského vyvražďovania. Práve tieto východiská si vyžadujú bližší pohľad. Najmä preto, že dnešná kresťanská teológia ich hodnotí ako prekonané. Aj v prostredí slovenských cirkví preto pri tomto výročí nastal čas, aby sa ich predstavitelia od teológie týchto pastierskych listov dištancovali. Je to potrebné vzhľadom na opätovné ožívanie antisemitizmu v prostredí slovenských cirkví. Predstavitelia kresťanskej a židovskej komunity sa síce usilujú spoločnými vyhláseniami a gestami naznačiť, že antisemitizmus je pre nich minulosťou. Bez odmietnutia teológie, ktorá stála na pozadí oboch pastierskych listov však akékoľvek vyhlásenia a gestá predstavujú len potlačenie, nie však prekonanie kresťanského antisemitizmu. Potrebné je to aj preto, že táto teológia neživí len antisemitizmus, ale aj odpor voči každému inému náboženstvu a na ňom založenej kultúre. V poslednom desaťročí to je zreteľné najmä na postojoch slovenských kresťanov k islamu. Oba listy jednotne argumentujú princípom kolektívnej viny židovského národa. Táto vina je podľa nich v odmietnutí Ježiša Nazaretského ako Mesiáša. Katolícki biskupi píšu: „A keď Ježiš otvorene vyhlásil, predsa On je ten, ktorého národy očakávajú a keď Židov karhal pre ich neveru, pribili ho na kríž.“ Za túto vinu, podľa nich, Boh trestá Židov naprieč celými dejinami. „Za toto spreneverenie sa svojmu povolaniu prišiel nový trest na národ židovský a nová strata vlasti a jeho rozptýlenie po celom svete.“ Podobne argumentujú evanjelickí biskupi. To, že absurdné okolnosti ponižovania ľudskej dôstojnosti a strach o holý život dohnali viacerých Židov k tomu, aby hľadali záchranu v prijatí kresťanského krstu, interpretujú ako zavŕšenie Božieho plánu spásy: „....kto pozná list apoštola Pavla kresťanom v Ríme a najmä jeho 9-11 kapitolu, ten nemôže vedieť, či to, čo sa dnes robí, nie sú nevyspytateľné súdy a nevystihnuteľné cesty Hospodinove, ktorými chce priviesť ku spaseniu celý neverný a dočasu zavrhnutý ľud izraelský.“ Dnešná biblická teológia bez ohľadu na to, z ktorej konfesionálnej tradície vyrastá, sa síce zhoduje v tom, že v ranej cirkvi došlo k oddeleniu kresťanstva od judaizmu. Nepodporuje však teórie o kolektívnej vine židovského národa za ukrižovanie Ježiša. Ježišova smrť na kríži bola dôsledkom napätých vzťahov medzi rímskou okupačnou mocou a čiastočne autonómnou judaistickou náboženskou samosprávou Palestíny. Je pravda, že v judaizme Ježišovej doby existovalo viacero skupín politického ozbrojeného odboja voči Rímu, ktoré svoju legitimitu odvodzovali od náboženských predstáv o realizácii mesiášskej svetovlády. Pravda je však aj to, že práve oficiálne náboženské autority judaizmu zastúpené v exekutívnom samosprávnom orgáne (synedrium) sa všemožne snažili tlmiť povstalecké nálady a výbuchy náboženského extrémizmu zelótov. Sadukaji, ktorí mali vo vtedajšej exekutíve rozhodujúce slovo, aj v hnutí okolo Ježiša z Nazareta rozpoznali destabilizačný potenciál. Svojimi jedinečnými postojmi sa totiž nezaraďoval do žiadnej z existujúcich politických línií. Jeho správanie bolo ťažko čitateľné a rastúci počet jeho nasledovníkov predstavoval reálnu hrozbu pre krehké vzťahy s Rímom. Preto naliehali na jeho exemplárne potrestanie. Udelenie trestu smrti však bolo výhradne v právomoci rímskej moci. Ak teda chceme hovoriť o zodpovednosti za ukrižovanie Ježiša z právneho hľadiska, tak tá leží ako na pleciach židovských autorít tak aj na pleciach rímskeho miestodržiteľa, ktorý konal v záujme udržania relatívneho pokoja v duchu hesla „Pax Romana“. Ak chceme hovoriť o teologickom hodnotení zodpovednosti za Ježišovu smrť, tak z textov apoštola Pavla určite nie je možné odvodiť výlučnú zodpovednosť a vinu Židov ako národa. Apoštol Pavel pri hodnotení Ježišovej smrti nehľadá zodpovedných a vinníkov. Sústreďuje pozornosť na význam Ježišovej smrti a jeho vzkriesenia. Ten vidí práve v preklenutí veľkej priepasti medzi židovským národom ako ľudom zmluvy a nežidovskými národmi, ktoré vďaka viere v Ježiša ako Krista získavajú prístup k zmluve Izraela s Bohom. Celá teológia apoštola Pavla je zameraná na scelenie spoločenstva ľudí. Kto v nej hľadá argumenty na odsúdenie Židov a ich večnú stigmatizáciu, dopúšťa sa prekrútenia významu jeho textov. List evanjelických biskupov končí veľmi silným vyjadrením: „Gen. presbytérium vyslovilo svoje uzavretie po dlhom a vážnom rokovaní v povedomí svojej veľkej zodpovednosti pred Bohom a pred súdnou stolicou budúcich pokolení, riadiac sa jedine večným Božím zákonom, Kristovým evanjeliom a učením svojej cirkvi, úplne neodvisle od akýchkoľvek premenlivých národných a rasových teórii, nevyvretých a neustálených filozofických, politických a sociálnych ideológií....“ Kritický pohľad nášho pokolenia s odstupom 75 rokov však ukazuje, že vo svojom hodnotení situácie sa nechali veľmi zásadne ovplyvniť „premenlivými národnými a rasovými teóriami“ a „nevyvretými sociálnymi ideológiami.“ Veď ako inak možno vysvetliť, že v tom istom liste, v ktorom odsudzujú nehumánne zaobchádzanie so Židmi, opakujú katolícki biskupi jednoznačné antisemitské mantry, keď píšu: „Plány Židov, pomocou slobodomurárstva ovládať celý svet, boli už na ich medzinárodných kongresoch jasno hlásané. I slovenský ľud pocítil skazonosný vplyv židovskej krčmy, židovskej úžery a židovských novín. Naše mestá podľa firemných tabúľ mali židovský ráz. Fabriky, banky, obchody boli takmer výlučne v židovských rukách.“ Evanjelickí biskupi nijako nezaostávajú a svoje dôvody pre potrebu riešenia „židovskej otázky“ formulujú takto: „Evanjelická cirkev nespúšťa zo zreteľa, že sa mnohí Židia často a ťažko prehrešili proti slovenskému ľudu a národu,- v ohľade národnopolitickom ako húževnatí odporníci a nepriatelia všetkých slov. národných snáh a vždy a na všetko hotové nástroje násilnej maďarizácie a v ohľade hmotnom, hospodárskom a sociálnom ako temer výluční majitelia licencií krčiem a hostincov, prefíkaní každého druhu priekupníci, obchodníci a priemyselníci, v rukách ktorých najmä na východnom Slovensku bol temer všetok obchod a veľkopriemysel; a je presvedčená, že lepšia, krajšia a šťastnejšia budúcnosť slovenského ľudu a národa závisí v mnohom i od múdreho vyriešenia židovskej otázky aj v slovenskom štáte, lebo nie je možné, aby jedna väčšia čiastka obyvateľstva, slov. roľníci a robotníci museli celý život krvopotne mozoliť a druhí žili si ľahko vo všetkom pohodlí a prebytku, koristiac zo slovenskej chudoby a žijúc – tyjúc z mozoľov slov. ľudu.“ Sme presvedčení, že nadišiel čas, aby naše cirkvi odsúdili tieto neprijateľné pasáže v oboch pastierskych listoch. Uvedomujeme si, že oba listy vznikali v ťažkých podmienkach. Na svoju dobu boli odvážnym svedectvom v prospech rešpektovania základných ľudských práv. Zároveň sa však nevyhli preberaniu dobových konšpiratívnych stereotypov, ktoré boli skutočnou príčinou bezuzdného besnenia holokaustu. Ak máme vedieť byť na svojich predkov hrdí, tak túto nevyhnutnú mieru kritického posúdenia ich vyjadrení musíme zachovať. To je historická úloha našej generácie. V Bratislave, 19. mája 2017 Ondrej ProstredníkFrantišek ÁbelMichal HavranMiroslav KocúrAnna PolckováJán Vladimír MichalkoPeter KrižanEva OslíkováMartin KováčSamuel JeznýDavid CielontkoMichaela Kušnieriková


Na stožiar prispeje SNS a Smer, opozícia ho kritizuje

Koaličný Most-Híd o príspevku na stožiar ani neuvažoval.

BRATISLAVA. Okrem Slovenskej národnej strany (SNS) a strany Smer neprispeje na výstavbu stožiara so štátnou vlajkou pred budovou NR SR  žiadna parlamentná politická strana. Tretia koaličná strana Most-Híd o poskytnutí finančných príspevkov na tento účel neuvažuje. Agentúru SITA o tom informovala hovorkyňa strany Klára Debnár. Podľa opozičnej strany Sloboda a solidarita (SaS) je stožiar v danej veľkosti megalomanský a na danom mieste, vzhľadom na dominantu Bratislavského hradu, esteticky nevhodný. „Nevkus je, žiaľ, SNS a Andrejovi Dankovi vlastný,“ uvádza sa v stanovisku, ktoré agentúre SITA zaslal hovorca SaS Róbert Buček. Ani ostatné opozičné strany neplánujú na výstavbu stožiara finančne prispieť. „Na vylomeniny Andreja Danka prispievať nebudeme, to radšej kúpim o jeden invalidný vozík viac a darujem ho niekomu, kto to naozaj potrebuje,“ priblížil pre agentúru SITA líder hnutia Sme rodina Boris Kollár. Považuje to za vrcholne nemiestne, že je Slovensko konfrontované s takýmto hlúpym nápadom, keďže je tu veľmi veľa ľudí, čo potrebujú pomôcť. „Riešiť nepotrebný stožiar, de facto Dankove neukojené ego, je veľmi nemiestne, asi nám v tej SNS hlúpnu,“ dodal predseda hnutia. K problematike sa vyjadril aj predseda hnutia Obyčajní ľudia a nezávislé osobnosti (OĽaNO) Igor Matovič, ktorý by podľa jeho slov „radšej prispel iným zdravotne postihnutým.“ Na výstavbu stožiara neprispeje ani strana Kotleba – Ľudová strana Naše Slovensko (ĽSNS). Výstavba stožiara pred budovou parlamentu nie sú podľa Danka preteky s veľkosťou iných stožiarov. Ide o to, aby Slovensko malo svoj stožiar. Povedal to 17. júla s tým, že stožiare sú bežné aj v iných krajinách, nielen v Maďarsku. Informoval, že sám na výstavbu prispel 9 000 eur. Zemné práce stoja 16-tisíc bez DPH, ďalšie časti vyjdú na 38-tisíc eur. Uviedol, že ešte pred výstavbou 30-metrového stožiara kontaktovali všetky zodpovedné úrady, vrátane pamiatkarov. Tento proces trval rok, dodal. Danko bude rád, ak sa stožiar podarí dokončiť 1. septembra. „Žiadna partizánčina sa tu nedeje," povedal vtedy na brífingu pred NR SR. Okrem Danka a SNS podporil finančne tento projekt aj poslanecký klub vládnej strany Smer, ktorý na to vyčlenil päťtisíc eur. Agentúru SITA o tom informoval hovorca Smeru Ján Mažgút.  Realizácia projektu vzbudila veľký záujem verejnosti, preto Kancelária Národnej rady SR zverejnila čísla účtu a tiež podmienky, ktoré musel potenciálny darca splniť. Vzhľadom na doterajšiu intenzitu a výšku darcovských príspevkov je podľa Kancelárie NR SR vysoko pravdepodobné, že suma čoskoro dosiahne náklady osadenia stožiara.


Putina presviedčajú, aby ostal ďalej pri moci, tvrdí Chodorkovskij

Ľudia okolo Putina sa podľa Chodorkovského boja o bezpečnosť.

MOSKVA. Bývalý ruský ropný magnát Michail Chodorkovskij tvrdí, že politické a obchodné kruhy blízke ruskému prezidentovi Vladimirovi Putinovi chcú, aby líder zostal pri moci aj po vypršaní jeho štvrtého prezidentského mandátu v roku 2024. Chodorkovskij prostredníctvom videomostu z Londýna pre stanicu Slobodná Európa povedal, že Putinov vnútorný kruh sa obáva o svoju "bezpečnosť" a usiluje sa presvedčiť ho, aby zostal pri moci, uviedlo v piatok zmienené médium. Podľa Chodorkovského ľudia v prezidentovom kruhu sú si vedomí toho, že ich "bezpečnosť by nebola zaručená", a "preto sa budú snažiť dotlačiť Putina do ďalšieho mandátu, a to napríklad aj pripojením Bieloruska k Rusku". "Putinov kruh sa naučil, ako ním manipulovať a formovať jeho názory či ideologické postoje. Ženú ich výlučne obchodné záujmy - jednak okradnúť rivala na trhu alebo nadobudnúť oficiálnu pozíciu, ktorá im umožňuje prístup k ekonomickým zdrojom," vyhlásil Chodorkovskij. Dodal, že je dôležité, aby lídri odstupovali zo svojej funkcie v správnom čase, a Rusko musí byť pripravené na časy, keď Putin už nebude pri moci. Rusko sa podľa jeho slov musí vyvarovať chýb z 90. rokov, keď krajina prišla o príležitosť stať sa európskou demokraciou. Niekdajší magnát tiež povedal, že ruský prezident má "záujem o udržiavanie stavu zmrazeného konfliktu" na východe Ukrajiny, kde Ruskom podporovaní separatisti od roku 2014 bojujú proti vládnym silám. Chodorkovskij si myslí, že ak by sa táto vojna skončila, Putin by čelil "tisíckam ozbrojených ľudí, ktorí budú hľadať útočisko v Rusku", a takýto scenár si prezident podľa jeho názoru "nemôže dovoliť". Chodorkovského, svojho času najbohatšieho ruského oligarchu, zatkli v roku 2003 a následne si odsedel desať rokov vo väzení po tom, ako ho uznali za vinného z daňových únikov a iných finančných zločinov. Súdne procesy, ktoré s ním viedli, boli všeobecne považované za politicky motivované. Chodorkovskij, dlhoročný kritik Kremľa, momentálne žije v Európe. Z Ruska odišiel po tom, ako mu Putin v roku 2013 udelil milosť a prepustili ho z väzenia.


Senát neprelomil Trumpovo veto zákazu predaja zbraní Rijádu

Republikáni vo veľkej miere podporili prezidenta.

WASHINGTON. Senátu amerického Kongresu sa nepodarilo v pondelok prelomiť veto prezidenta Donalda Trumpa týkajúce sa kongresových uznesení zakazujúcich predaj zbraní za miliardy dolárov Saudskej Arábii. Trump označoval tento predaj zbraní za naliehavý aj napriek nesúhlasu zákonodarcov z radov demokratov aj republikánov. Nakoniec však republikáni vo veľkej miere podporili prezidenta a zabezpečili, že jeho veto bude platiť. Šéf Bieleho domu v stredu vetoval tri uznesenia Kongresu zakazujúce predaj zbraní za 8,1 miliardy dolárov (7,2 mld. eur) spojencom Washingtonu vrátane Saudskej Arábie a Spojených arabských emirátov (SAE), ktorí vedú ničivú vojnu v Jemene. Tieto uznesenia "by oslabili konkurencieschopnosť Ameriky vo svete a poškodili by dôležité vzťahy, ktoré máme s našimi spojencami a partnermi," uviedol Trump v listoch Senátu odôvodňujúcich zablokovanie uznesení. Opatrenia proti predaju zbraní schválil americký Kongres tento mesiac a boli ostrou reakciou na politiku Trumpa a jeho administratívy, ktorá navyše pri schválení predaja v máji obišla zákonodarcov, čo bol nezvyčajný krok. Minister zahraničných vecí Mike Pompeo vyhlásil, že administratíva reagovala na núdzovú situáciu spôsobenú zarytým nepriateľom Saudskej Arábie, Iránom. Zákonodarcovia, vrátane niektorých senátnych republikánov, však uviedli, že na obídenie Kongresu, ktorý má právo neschváliť predaj zbraní, neboli legitímne dôvody. Kritici tvrdia, že predaje zbraní zhoršia vojnu v Jemene, kde Saudská Arábia vedie za podpory Washingtonu koalíciu v bojoch proti šiitským povstalcom húsíom, ktorým pomáha Irán. Tieto boje podľa OSN spustili najhoršiu humanitárnu krízu na svete. Trump však argumentoval, že zákaz predaja amerických zbraní by zrejme predĺžil konflikt v Jemene a prehĺbil utrpenie, ktoré spôsobuje. Niektorí americkí zákonodarcovia sú podľa agentúry DPA nahnevaní aj v súvislosti s vraždou novinára Džamála Chášukdžího na saudskoarabskom konzuláte v Istanbule v októbri 2018. Trump stojí po boku Saudskej Arábie počas celej jemenskej vojny a podporoval toto kráľovstvo aj po Chášukdžího vražde. Saudská Arábia je kľúčovým regionálnym rivalom Iránu a Trump pokračuje vo vyvíjaní tlaku na Teherán, pripomína DPA.


Víťazom súťaže Slovak Press Photo je fotograf zo Stropkova

Súťaže sa zúčastnilo rekordné množstvo fotografií a autorov.

BRATISLAVA. Absolútnym víťazom šiesteho ročníka súťaže Slovak Press Photo a držiteľom ceny Grand Prix za najlepšiu fotografiu sa stal Andrej Belovežčík zo Stropkova. Čiernobielym záberom Praha 2017 - Staromestské námestie najviac zaujal päťčlennú medzinárodnú porotu. "Je to magický moment s pozitívnym nábojom aj kompozične kvalitná fotografia. V čase, keď námestia miest pútajú na seba pozornosť teroristickými útokmi vyvolávajúcimi strach a nešťastia, existujú miesta, kde sa ľudia stretnú, aby mali radosť zo života, pocit šťastia a spolupatričnosti. Je to emotívna fotografia s posolstvom do budúcnosti," na pondelkovej tlačovej konferencii v Bratislave zdôvodnila predsedníčka poroty Nina Berman z USA. Víťaz, voľný fotograf Belovežčík uviedol, že toto prvenstvo je pre neho veľkým úspechom. Navyše v súťaži, ktorej sa zúčastnil prvýkrát a zaslal jednotlivé fotografie do viacerých kategórií. "Bol som na dovolenke v Prahe, kde som samozrejme tiež fotil, keďže fotoaparát mám stále so sebou. Najčastejšie však fotografujem dianie v mojom regióne," povedal učiteľ zo Stropkova. Riaditeľka súťaže Slovak Press Photo Jana Garvoldtová vyjadrila potešenie z rekordného počtu 2055 fotografií od 185 autorov. Hodnotili ich aj ďalší členovia poroty: Jana Hojstričová (SR), Bénédicte Kurzen (Francúzsko), Jindřich Štreit a Roman Vondrouš (obaja z Čiech). Pozitívne konštatovali kvalitu kategórií Aktualita, Príroda, Svet umenia, Portrét a Každodenný život. "Ja rád fotím najmä šport. Tu som bol prekvapený slabším zastúpením tejto kategórie, ktorá má veľké možnosti v širokej palete druhov športu. Nemusí to byť len z vrcholných podujatí, dobré fotografie sa dajú urobiť aj z malých súťaží či športového zákulisia. Ten, kto pohotovo fotí šport, vie dobre urobiť aj aktualitu," konštatoval Vondrouš. Fotografi súťažili v desiatich kategóriách: Reportáž, Aktualita, Portrét, Každodenný život, Svet umenia, Šport, Príroda, tiež mladí fotografi do 25 rokov a študenti vysokých škôl, ktorá je otvorená aj pre autorov zo zahraničia. Pre autorov z Českej republiky, Poľska, Ukrajiny, Maďarska, Rakúska a zo Slovinska bola otvorená kategória Stredoeurópska fotografia. Tradičnou súčasťou podujatia je mimoriadna kategória Grant Bratislavy zameraná na fotografovanie premien hlavného mesta SR Bratislavy. Všetkých víťazov spoznáme na slávnostnom odovzdávaní cien 19. októbra. Slovak Press Photo je súťaž fotografických prác a krátkych spravodajských, dokumentárnych a reportážnych videí, ktoré vznikli na publikačné účely v priebehu minulého roku. Cieľom projektu je pozdvihnúť úroveň slovenskej obrazovej žurnalistiky, zviditeľniť jej tvorcov a prostredníctvom výstavy sprístupniť verejnosti život a dianie na Slovensku a vo svete. Súťaž a následná výstava sa koná pod záštitou prezidenta SR Andreja Kisku, ministra kultúry SR Mareka Maďariča a primátora Bratislavy Iva Nesrovnala.


Dvaja Trumpovi ministri navštívia na budúci týždeň Mexiko

Cieľom rozhovorov je podporiť "zdvorilý a blízky" vzťah medzi USA a Mexikom.

WASHINGTON. Americký minister zahraničných vecí Rex Tillerson a minister vnútornej bezpečnosti John Kelly navštívia na budúci týždeň Mexiko. Mexické ministerstvo zahraničných vecí v stredu informovalo, že predstavitelia Spojených štátov sa s mexickými činiteľmi stretnú v hlavnom meste Mexika 23. februára. Ministerstvo uviedlo, že cieľom rozhovorov je podporiť "zdvorilý a blízky" vzťah medzi oboma krajinami.  Prečítajte si tiež:

Prečítajte si tiež: Trump podpísal múr s Mexikom. Krajina bez hraníc nie je krajinou, tvrdí

 Americké ministerstvo zahraničných vecí potvrdilo, že minister Tillerson plánuje túto návštevu na budúci týždeň. Vzťahy USA a Mexika sú citlivé. Šéf Bieleho domu Donald Trump chce urýchlene vybudovať na hraniciach s Mexikom pohraničný múr. Plánovaná návšteva mexického prezidenta vo Washingtone bola zrušená po tom, ako Mexiko vyhlásilo, že nemieni financovať výstavbu tohto múru, ako to požaduje Trump. Mexiko bude druhou oficiálnou zahraničnou cestou Rexa Tillersona, ktorý je tento týždeň v Nemecku.


ROZHOVORŽeleznica najlepšie funguje vo Švajčiarsku. Máme na to, aby sme ho predbehli

Trať z Prahy do Košíc

Trať do Košíc

Rozhovor s odborníkom

Mapy

Fotogaléria

Mala by sa začať diskusia či nová trať nemôže byť výhodnejšia než drahá a pomalšia modernizácia starej železničnej trate.

Na železniciach vidieť za posledných pätnásť rokov veľký pokrok, vraví v rozhovore pre SME TOMÁŠ ZÁRUBA z českého Centra pre efektívnu dopravu. Výrazne lepšia je podľa neho čistota vlakov, ale aj nemalé množstvo nových tratí po rekonštrukcii, čím sa zvýšila rýchlosť. Postupne sa opravujú stanice, i keď niektoré investície zďaleka nedosiahli úroveň Západu. V ktorej krajine je železnica najlepšie fungujúci systém?  „Jednoznačne vo Švajčiarsku - s veľkým náskokom pred akoukoľvek ďalšou krajinou.“ Čo to spôsobuje? „Ide o dôsledok niekoľkých rôznych vplyvov. Ide napríklad o jednotnú tarifu pre všetky vlaky bez akýchkoľvek povinných miesteniek alebo príplatkov, ktorá je zameraná na výhodné predplatné zahrňujúce tiež autobusy či mestskú hromadnú dopravu v rôznych mestách. Najdôležitejšie je však to, že si premysleli cestovné poriadky a vlaky zo všetkých smerov, ktoré na seba nadväzujú len s krátkymi prestupmi, čo sa týka času i prestupnej vzdialenosti. Je dôležitá i vysoká spoľahlivosť prevádzky a jeho kvalitná organizácia. Svoju rolu hrá taktiež i hustota siete.“ Do akej miery sa k takto fungujúcemu systému môžu krajiny ako Česko a Slovensko priblížiť?  „Som presvedčený, že naše krajiny by mohli byť dokonca ešte o niečo lepšie. Pri takmer rovnakej cene pohonných látok je cestovné vo verejnej doprave omnoho lacnejšie. Základom je pochopiť výhody systému a pre jeho vytvorenie sa ako spoločnosť rozhodnúť.“ Na Slovensku, zrejme aj v Česku, sa železnica dlhodobo vnímala ako niečo špinavé a zastarané. Do akej miery sa toto vnímanie ľudí mení? „Nechcel by som sa vyjadrovať za slovenských cestujúcich. V Česku je však vidieť zreteľný posun názorov veľkej časti verejnosti i politikov. Železnica sa v porovnaní s minulosťou začína brať ako perspektívny druh dopravy. Počet cestujúcich už niekoľko rokov neustále rastie - najmä v okolí veľkých miest alebo v diaľkovej doprave.“ Čo túto zmenu ľudí spôsobuje? „Cez všetky problémy, ktoré na železnici stále sú, je za posledných pätnásť rokov vidieť veľký pokrok. Výrazne lepšia je čistota vlakov, viaceré trate sú po rekonštrukcii, čím sa zvýšila rýchlosť. Postupne sa opravujú stanice, i keď niektoré investície zďaleka nedosiahli úroveň Západu. Po roku 2000 sa zaviedla postupne taktová doprava v diaľkovej a veľkej časti regionálnej dopravy, i keď stále to nie je ideálne. Veľmi sa však zlepšil i prístup k zákazníkom.“ Je dnes železnica dostatočne motivujúca, aby ju ľudia využívali? „Jedna možnosť je konkurovať cenou, v krajnom prípade voziť cestujúcich zadarmo. V takom prípade ich bude vždy dostatok. Ale chýba potom tlak na kvalitu a jedného dňa si väčšina obyvateľov splní svoj sen 'utiecť do auta' a železnica sa stane trpenou sociálnou službou. Okrem toho ešte stále na veľkej časti tratí jazdia vlaky pomaly. Navyše si treba k tomu pripočítať cestu na stanicu a z nej. Rýchlosť je jedným z jej hlavných parametrov.“ Vyštudoval Fakultu dopravy ČVUT v Prahe. Pôsobil ako odborný poradca na Správe železničnej a dopravnej cesty ako konzultant, ktorý sa špecializoval na plánovaní dopravnej obslužnosti a dopravnej technológie. Čo by jednotlivé krajiny mohli alebo skôr mali robiť, aby železnicu ľudia viac využívali?  „Samozrejme, vždy treba intenzívne pracovať na odstránení starej záťaže v podobe desiatok rokov kumulovaného nedostatku údržby a obnovy infraštruktúry, vozov, lokomotív a zázemia. Je to veľmi drahé a nie vždy hneď vidieť úžitok. Pre udržateľnú funkčnosť železnice je to však nevyhnutné. Na mnohých miestach treba pokračovať v elektrifikácii alebo zvyšovania kapacity a rýchlosti tratí či uzlov. Za nevyhnutné považujeme taktiež konečne začať so stavbou úplne nových tratí. U nás v Česku, ale i na Slovensku by mala začať diskusia či nová trať nemôže byť výhodnejšia než drahá a pomalšia modernizácia starej. Stále sú miesta, kam vedie nielen veľmi pomalá trať, ale ide veľkou okľukou, pričom priama diaľnica dávno existuje alebo sa má čoskoro postaviť. Potom niet divu,že prevádzka vlakov sa musí dotovať.“ Treba čakať na veľké infraštruktúrne projekty? „Nie je to vždy nutné. Existuje veľký priestor pre skracovanie intervalov vlakov na existujúcich tratiach či doplnení ranných a večerných spojení, poprípade zavedenie nových liniek či už v regionálnej alebo diaľkovej doprave. V porovnaní so stavbami stačí omnoho menej peňazí, pričom úžitok je pre občanov okamžitý.“ Tento text ste mohli čítať vďaka tomu, že platíte za obsah. Vážime si to.


Púť v rámci sviatku Kumbhaméla absolvovalo približne 220 miliónov hinduistov

Ide o najväčšie zhromaždenie ľudí na jednom mieste na sútoku troch riek.

PRAJÁGRADŽ. Indické úrady odhadujú, že na vyvrcholení tradičnej hinduistickej púte kumbhaméla sa v pondelok v meste Prajágradž v štáte Uttarpradéš zúčastní asi desať miliónov pútnikov, ktorí sa ponoria do vôd sútoku riek Ganga, Jamuna a Sarasvatí. Informovala o tom agentúra AFP. Vysoká účasť súvisí aj s tým, že okrem záveru púte v pondelok hinduisti slávia aj ďalší zo svojich významných sviatkov - noc najuctievanejšieho boha Šivu, vysvetlil podľa AFP vládny úradník Prabhat Šukla. Podľa Šuklu počas 48 dní trvania na tohtoročnú tzv. polovičnú púť (ardh kumbhaméla) do Prajágradžu podľa odhadov zavítalo spolu okolo 220 miliónov ľudí. Hinduisti veria, že kúpeľom na sútoku Gangy, Jamuny a Sarasvati počas sviatku kumbhaméla sa im okrem duchovnej očisty podarí oslobodiť sa aj od večného kolobehu zrodenia, úmrtia tela a znovuzrodenia. Púť sa koná štyrikrát za 12 rokov. Dejiskom jej konania je striedavo štvorica miest - Iláhábád (nedávno premenovaný na Prajágradž), Haridvár, Udždžain a Násik. Oslavy v Prajágradže, ležiacom 576 kilometrov východne od metropoly Naí Dillí, sa považujú za najvýznamnejšie, pretože mesto leží na sútoku trojice riek. Podľa hinduistickej mytológie spolu bohovia a démoni zviedli vojnu o džbán sómy - nektáru, ktorý zaručuje nesmrteľnosť. Podľa legendy jeden z bohov pri úteku s džbánom vyšplechol kvapky sómy na štyri miesta na zemi - práve preto sa kumbhaméla koná každé tri roky v jednom zo štyroch spomínaných miest. Kumbhaméla nie je len najväčšou náboženskou udalosťou na svete, ale považuje sa zároveň za najväčšie zhromaždenie ľudí na jednom mieste a v rovnakom čase na Zemi. Na bezpečnosť počas tohtoročného podujatia dohliadalo viac ako 30.000 policajtov, ktorí monitorovali dianie aj pomocou bezpečnostných kamier, aby predišli teroristickým útokom či masovej panike. Úrady okrem toho vynaložili asi 40 miliónov dolárov, aby zablokovali výpuste stôk a zorganizovali čistenie odpadových vôd a predišli tak situácii, že by sa pútnici ponárali do znečistených vôd. Do tejto operácie boli nasadené aj špeciálne člny, ktorých posádky zbierali odpadky a nečistoty z hladiny vodných rokov. Pre potreby pútnikov bolo k dispozícii viac ako 40.000 mobilných toaliet.


Zeman vynechá oslavy nežnej revolúcie. Neskôr odletí za Putinom a Gorbačovom

Český prezident nechce zneužívať oslavy 17. novembra, odkázal po svojom hovorcovi.

PRAHA. Český prezident Miloš Zeman sa počas nadchádzajúcej pracovnej návštevy v Rusku stretne s ruským prezidentom Vladimirom Putinom, premiérom Dmitrijom Medvedevom i s niekdajším sovietskym prezidentom Michailom Gorbačovom. Informoval o tom v utorok prezidentov hovorca Jiří Ovčáček, ktorého slová citoval spravodajský portál Novinky.cz. Zeman začne návštevu Ruska v pondelok, keď priletí do Soči. Tam by sa mal nasledujúci deň stretnúť s prezidentom Putinom. Následne odcestuje najvyšší český predstaviteľ do Moskvy, kde sa v stredu zúčastní na otvorení podnikateľského fóra. Český prezident sa v Moskve zúčastní aj na slávnostnom otvorení výstavy s názvom Poklady Pražského hradu. Dva dni Zeman strávi v Jekaterinburgu, kde sa takisto zúčastní na podnikateľskom fóre a uctí si pamiatku československých legionárov. Zemana bude v Rusku podľa jeho hovorcu sprevádzať "najväčšia podnikateľská misia za uplynulých 25 rokov". Podľa Zväzu priemyslu a dopravy by malo ísť o zástupcov 129 českých firiem. Rusko čelí pre anexiu Krymu sankciám zo strany USA i Európskej únie. Samotný Zeman však dlhodobo prezentuje názor, že takéto sankcie nemajú zmysel. Zemanova cesta do Ruska je naplánovaná pár dní po tom, ako si Česi v piatok 17. novembra pripomenú výročie takzvanej nežnej revolúcie z roku 1989. Na ich oslavách sa však Zeman nezúčastní. "Pán prezident venuje tejto udalosti tichú vzpomienku," odkázal pre iDNES.cz jeho hovorca Ovčáček. Podľa neho je dôvodom, že Zeman "nechce zneužívať toto významné výročie na politické prednesy". Pred dvoma rokmi Zeman oslavoval veľmi kontroverzne, keď na jednom pódiu spieval hymnu spolu s Martiom Konvičkom, lídrom xenofóbneho Bloku proti islamu. V roku 2014 zase počas výročia 17. novembra Zemana demonštranti vypískali a hádzali po ňom vajíčka.


OĽaNO navrhuje povinnú predškolskú dochádzku už od troch rokov

Právna norma sa zameria na deti zo sociálne znevýhodneného prostredia.

BRATISLAVA. Deti zo sociálne znevýhodneného prostredia by mali chodiť povinne do materskej školy od troch rokov. Povinná predškolská dochádzka by mala byť bezplatná. V novele zákona o výchove a vzdelávaní to navrhujú poslanci Národnej rady SR z OĽaNO. Právna norma určuje aj pokuty pre rodičov za porušenie povinností. Môžu sa vyšplhať až k 330 eurám. "Hlavným cieľom návrhu zákona je začleniť deti zo sociálne znevýhodneného prostredia do vzdelávacieho systému od dovŕšenia tretieho roku veku dieťaťa," uvádzajú predkladatelia. V súčasnosti je povinná predškolská dochádzka rok pred začatím povinnej školskej výchovy. Poslanci upozorňujú, že pre deti zo sociálnej slabšieho prostredia môže byť rok na začlenenie málo. "V priebehu roka môže mať dieťa problém začleniť sa do kolektívu, osvojiť si sociálne návyky a nadobudnúť všetky zručnosti a vedomosti potrebné na vstup do základnej školy. Pre mnohé deti môže jeden rok predstavovať príliš krátke časové obdobie na zvládnutie týchto krokov, z toho dôvodu sú nútené absolvovať tzv. nultý ročník základnej školy," vysvetľujú. Návrh zákona má upraviť aj financovanie či sankcie za neplnenie riadnej dochádzky do škôlky. Rodiča môže neplnenie povinnosti stáť až 331,50 eura. "Porušením povinnosti sa rozumie ohrozenie výchovy a vzdelávanie dieťaťa alebo zanedbanie starostlivosť o riadnu dochádzku dieťaťa do materskej školy, ak dieťa bez závažných dôvodov vynechá v príslušnom školskom roku v niektorom mesiaci viac ako polovicu stanoveného času predprimárneho vzdelávania," uvádza sa v návrhu. Za závažné by sa malo považovať najmä konanie zákonného zástupcu dieťaťa, ak zanedbal starostlivosť o riadnu dochádzku dieťaťa zo sociálne znevýhodneného prostredia do materskej školy. "Tým sa apeluje na hlavný účel tohto návrhu zákona, ktorým je záujem štátu na vzdelávaní a výchove detí zo sociálne znevýhodneného prostredia v materských školách od dovŕšenia ich tretieho roka veku," zdôrazňujú navrhovatelia.


Azerbajdžanský Karabach má na dosah účasť v skupinovej fáze Ligy majstrov

FK Karabach Agdam si poradil s moldavským Šeriffom Tiraspoľ.

BRATISLAVA. Futbalisti azerbajdžanského FK Karabach Agdam zvíťazili v utorňajšej odvete 3. predkola Ligy majstrov 2017/2018 na pôde moldavského Šeriff Tiraspoľ 2:1 a po úvodnej domácej remíze 0:0 postúpili do poslednej kvalifikačnej fázy najprestížnejšej európskej klubovej súťaže. Žreb play off o účasť v skupinovej časti LM sa uskutoční v piatok 4. augusta. Šeriff Tiraspoľ - FK Karabach Agdam 1:2 (0:1)Góly: 90.+4 Badibanga (z 11m) - 45.+3 Ndlovu, 86. Michel/prvý zápas 0:0, postúpil Karabach/


Parker obhájil majstrovský opasok, Fury bol nespokojný. Poľahky som vyhral, tvrdí

Najbližším súperom Novozélanďana môže byť Anthony Joshua.

MANCHESTER. Novozélandský boxer Joseph Parker úspešne obhájil majstrovský opasok v superťažkej váhe organizácie WBO, v sobotňajšom súboji v Manchestri zdolal na body britského vyzývateľa Hughieho Furyho. Parker u dvoch rozhodcov zvíťazil na body 118:110, jeden ohodnotil duel remízou 114:114. "Cítil som, že som vyhral. Bol to však tesný súboj," uviedol úspešný obhajca. Fury naproti tomu prehral svoj prvý profesionálny zápas. "Po pravde, som znechutený. Nemyslím si, že skóre bolo správne. Som toho názoru, že súboj som poľahky vyhral," citovala agentúra AP Brita. Držiteľ opasku v superťažkej váhe zaznamenal druhú úspešnú obhajobu, v ringu neprehral 24. stretnutie v sérii. Jeho najbližším vyzývateľom môže byť aktuálny šampión organizácie WBA a IBF Anthony Joshua. "Nezaujíma ma, kto bude ďalší. Budem súperiť s každým," vyjadril sa Parker. Súboj by sa podľa jeho promotéra Davea Higginsa mohol uskutočniť v lete 2018.


Od pondelka začínajú opravovať vozovku na Moste SNP

BRATISLAVA. Hlavné mesto začne od pondelka 3. júla o 10.00 h opravovať vozovku na Moste SNP. Práce by mali potrvať do konca augusta. Doprava bude počas celej opravy obmedzená len čiastočne. Most bude prejazdný v každom smere, jeden jazdný pruh do Petržalky a jeden jazdný pruh z Petržalky v smere do centra mesta. Obdobie rekonštrukcie bolo vybrané zámerne, vychádza z nižšej frekvencie dopravy v prázdninovom období. "Z hľadiska symetrického zaťaženia, ktoré je potrebné pri oprave takéhoto mostného objektu zachovať, sa budú v júli opravovať vonkajšie a v auguste vnútorné jazdné pruhy v oboch smeroch," povedal primátor Bratislavy Ivo Nesrovnal. Bratislavčanov i návštevníkov mesta žiada o trpezlivosť počas obdobia dopravných obmedzení. Mesto opraví most z vlastných zdrojov. Opravu v hodnote 1,5 milióna eur bude realizovať spoločnosť Swietelsky-Slovakia. Práce budú realizované aj počas víkendov a sviatkov. Charakter komunikácie si vyžaduje postupnú opravu. "Odfrézovanie obrusnej a ložnej vrstvy vozovky sa bude robiť na etapy, aby sa neporušila mostovka. Aj preto bude oprava trvať dva mesiace," vysvetlil vedúci oddelenia správy komunikácií bratislavského magistrátu Valér Jurčák. Oprave predchádzala diagnostika korózneho stavu oceľovej mostovky prostredníctvom sondáže, ktorá prebiehala v apríli tohto roka. Cieľom sondáže bolo zistiť, v akom stave sa nachádza mostovka a prípadná korózia mostovky. Diagnostika však preukázala, že oceľový plech pod vozovkou je v dobrom, funkčnom a neskorodovanom stave. Rekonštrukcia samotnej vozovky Mosta SNP je druhou etapou rekonštrukcie mostnej dominanty Bratislavy, počas prvej v letnom období roka 2016 sa realizovala revitalizácia podmostia a okolia mosta. Mesto plánuje vykonať aj komplexnú diagnostiku celého mosta, chce sa pustiť aj do opravy lávok.


Pred rokmi sa z oceánu vynoril ostrov. Našli na ňom zvláštne bahno

Vedci z Národného úradu pre letectvo a vesmír (NASA) sa prvýkrát vylodili na jednom z najnovších svetových ostrovov. Zistili, že jeho povrch, ktorý sa vynoril nad hladinu mora iba nedávno, je teraz pokrytý lepkavým, tajomným bahnom, ale aj žijú na ňom aj rastliny a vtáky, píše web Guardian. Nový sopečný ostrov sa vynoril pri pobreží súostrovia Tonga v Oceánii pred tromi rokmi. Je jedným z iba troch ostrovov, ktoré sa objavili počas posledných 150 rokov a pretrvali viac ako niekoľko mesiacov. Dan Slayback z Goddardovho vesmírneho letového strediska NASA si veľmi želal toto odľahlé miesto navštíviť, pretože vedci majú zatiaľ iba čiastočné informácie o tom, ako a prečo vznikajú nové ostrovy. Tím z NASA ostrov najprv sledoval pomocou satelitných snímok a v októbri minulého roka sa naň prvýkrát vypravili. Teraz Slayback na blogu NASA opísal, čo na mieste našli. Ostrov sa vynoril sopečnou činnosťou z okraja podmorského sopečného kráteru na začiatku roka 2015. Zatiaľ nemá meno, aj keď sa o ňom niekedy hovorí ako o Hunga Tonga-Hunga Ha'apai, čo sú názvy okolitých ostrovov, medzi ktorými sídli je nový "kus zeme". Slayback a jeho tím sa vylodili na ploche, ktorá na satelitných záberoch vyzerala ako čierna piesková pláž. V skutočnosti ju tvoril štrk o veľkosti hrášku, ktoré značne sťažoval chôdzu. Na ostrove našli prvé rastliny, ktoré sa tu uchytili pravdepodobne po tom, čo sem ich semená v truse zaniesli vtáky letiace nad ostrovom. Zahniezdila sa tu plamienka driemavá a taktiež stovky vtákov rybárov. Čo ale Slaybacka a jeho tím neustále mätie, je ílu podobné bahno, ktoré ostrov pokrýva. "Na satelitných záberoch je vidieť svetlo zafarbený materiál," povedal Slayback. "Je to svetlo zafarbené bahno, ktoré je veľmi lepkavé. Ale aj keď sme ho videli na vlastné oči, stále nevieme, čo to je a nemáme jasno, ani z toho, odkiaľ pochádza. Pretože to nie je popol." Teraz na základe údajov pracujú na vytvorení trojrozmerných máp ostrova a Slayback a jeho tím sa naň chystajú vrátiť - pravdepodobne v budúcom roku - aby urobili ďalší prieskum. Podľa najnovších odhadov tento ostrov vydrží až 30 rokov, kým sa pod tlakom okolitého oceánu znovu prepadne pod hladinu.


OĽaNO žiada vládu, aby nevydierala učiteľov. Ficovi majú sľúbiť neštrajkovať

Fica povedal, že zvýši platy učiteľov pod podmienkou, že sa zaviažu neštrajkovať do roku 2020.

BRATISLAVA. Ústavné práva občanov sú nedotknuteľné a nemali by byť predmetom obchodu a vyjednávaní. Tvrdí to hnutie Obyčajní ľudia a nezávislé osobnosti (OĽaNO) v reakcii na návrh premiéra Roberta Fica, že zvýši platy učiteľov, avšak iba pod podmienkou, že sa zaviažu neštrajkovať do roku 2020. Agentúru SITA o tom informoval Matúš Bystriansky z oddelenia komunikácie s médiami OĽaNO. „Táto vláda absolútne nezvláda riadenie rezortu školstva. Viac ako rok sme sa zaoberali koncepciou Učiace sa Slovensko, ktorá odišla do stratena, potom prišiel škandál s eurofondmi, kde nám hrozí, že prídeme o 600 miliónov eur a po našom tlaku musel odstúpiť minister. Teraz zas Robert Fico podmieňuje zvýšenie platov učiteľov vzdaním sa ústavného práva, ktoré garantuje všetkým občanom ústava, " uviedla poslankyňa Veronika Remišová (OĽaNO), ktorá je podpredsedníčkou parlamentného výboru pre vzdelávanie, vedu, mládež a šport. Dodáva, že "tento návrh je zo strany vlády arogantným pokusom zalepiť ústa učiteľom a nikdy nemal byť položený na stôl. Nehovoríme, že učitelia by mali štrajkovať každého pol roka, no brať občanom akékoľvek ústavné právo je neprijateľné." Poslanec a učiteľ Miroslav Sopko (OĽaNO) uviedol, že učitelia nikdy bezdôvodne neštrajkovali, vždy to bol len krajný prostriedok na upozornenie na problémy, ktoré vláda dlhodobo neriešila. „Aj teraz vidíme, že vzdelávanie je na okraji záujmu tejto vlády a preto zobrať právo učiteľom, aby sa ozývali a upozorňovali na problémy, je veľmi nedôstojné a ponižujúce. Vláda by si mala uvedomiť, že zvýšením platov sa problémy v školstve nekončia. Potrebujeme reformu obsahu vzdelávania, výrazné investície do škôl, stovky škôl nemajú telocvične a deti nemajú kde cvičiť. Učitelia vždy budú bojovať za svojich žiakov a za dobré vzdelanie, či sa to vláde páči alebo nie,“ uzavrel Sopko. Ministerstvo školstva chce presadiť zvyšovanie platov pre pedagogických a odborných zamestnancov od septembra tak, aby sa týkalo aj zamestnancov materských škôl, základných umeleckých škôl, centier voľného času či školských klubov detí. Tieto zariadenia pritom nie sú financované cez štát, ale prostredníctvom obcí a miest. Pedagogickým a odborným zamestnancom regionálneho školstva ako aj vysokoškolským pedagógom platy zvýšili v januári 2016 o štyri percentá a o šesť percent od 1. septembra 2016. Odborový zväz pracovníkov školstva a vedy na Slovensku bude dnes rokovať o memorande, ktoré má zaručiť sociálny zmier až do roku 2020. Po podpise memoranda by sa platy učiteľov mali zvýšiť o šesť percent od 1. septembra. Rast platov o šesť percent je garantovaný v programovom vyhlásení vlády aj v rokoch 2018, 2019 a 2020.


Experti OSN obvinili sýrsku vládu z chemického útoku

Útok sarinom v Chán Šajchúne si vyžiadal vyše 90 mŕtvych.

NEW YORK. Za chemický útok v meste Chán Šajchún v sýrskej provincii Idlib zo 4. apríla nesie zodpovednosť sýrska vláda. Podľa agentúry AP to oznámili vo štvrtok experti Organizácie Spojených národov (OSN) a Organizácie pre zákaz chemických zbraní (OPCW). Útok sarínom v Chán Šajchúne si vyžiadal vyše 90 mŕtvych. Experti Spoločného vyšetrovacieho mechanizmu (JIM) OSN a OPCW, ktorý bol zriadený s cieľom určiť zodpovednosť za chemické útoky v Sýrii, vo svojej správe uvádzajú, že "za vypustenie sarinu na Chán Šajchún je zodpovedná Sýrska arabská republika". Správa JIM tak podľa AP podporuje počiatočné zistenia expertov z USA, Francúzska a Británie, podľa ktorých bombu so sarinom zhodilo na mesto sýrske vládne lietadlo. Americký prezident Donald Trump v reakcii na udalosti v Chán Šajchúne nariadil raketový útok na sýrsku leteckú základňu, z ktorej údajne vzlietli lietadlá naložené chemickými zbraňami. Sýria a Rusko, ktoré je spojencom Damasku, tvrdili, že jedovaté látky v Chán Šajchúne sa uvoľnili do ovzdušia, keď lietadlo zasiahlo povstalecký sklad chemických zbraní. Rusko v utorok vetovalo rezolúciu Bezpečnostnej rady Organizácie Spojených národov (OSN) o jednoročnom predĺžení mandátu JIM. Podľa agentúry TASS hlasovala proti rezolúcii, ktorú iniciovali Spojené štáty, aj Bolívia. Kazachstan a Čína sa hlasovania zdržali. Rusko ešte pred hlasovaním žiadalo, aby sa diskusia v tejto veci odložila na 7. novembra, teda po tom, čo bude známa správa misie OPCW-OSN o vyšetrovaní chemického útoku v Chán Šajchúne. Ruský návrh však odmietla väčšina členov Bezpečnostnej rady OSN.


TÝŽDEŇ PETRA SCHUTZAIslamizácia Národnej rady, Človek roka Viktor a Danko v akcii

Autor je komentátor denníka SME. Vážna porážka CDU v Meklenbursku. Tretie miesto za AfD so ziskom pod 20 percent je explicitný dôsledok utečeneckého návalu, ktorý vo svojom lanskom – a zrejme i tohtoročnom – rozsahu Nemecko politicko-spoločensky destabilizuje. Čo – a to je aj o Slovensku – vzhľadom na jeho miery, váhy a význam ohrozuje celú Európu. Prijatie politickej zodpovednosti, čo Merkelová zvládla v Číne na G20, pritom „meklenburské“ trendy samo osebe nezvráti. Kancelárka musí urobiť akési korekčné gesto či opatrenie, inak bude eskalovať hrozba rozvratu politického poriadku v celej EÚ. Vzhľadom na všetky krízy, ktorým predsedá už sedem rokov – so skôr menším než väčším úspechom –, by pád či výmena lídra v Nemecku bol pre celú Úniu prinajlepšom skok do tmy, ktorý podstupovať by bol vabank.  Trinásť miliárd daňového nedoplatku, ktoré nariadila, aby Apple vyplatil Írsku, vysunulo Margrethe Vestagerovú (Dánsko) pod reflektory ako európskeho komisára s bezkonkurenčne najrozsiahlejšími exekutívnymi právomocami. („Komisárku“ – milé feministky – nepíšeme preto, lebo by vzniklo nedorozumenie, že najrozsiahlejšie právomoci má iba medzi ženami v EK.) Na rozdiel od iných členov Komisie rozhodnutia o hospodárskej súťaži sa neschvaľujú ani v Európskom parlamente, ani na summitoch. Apple sa okamžite odvolal, takže sa rysuje nevídaná právna vojna. Inak, akíkoľvek sme pravičiari a rešpektujeme pridanú hodnotu, ktorou Apple prispel celému ľudstvu, je jednoducho mimo akejkoľvek racionality i elementárnej spravodlivosti také nastavenie systému, ktoré umožní nadnárodnej veľkorporácii iba pre jej nadnárodnosť zdaňovať európske tržby sadzbou 0,005 percenta. Dokonalou paródiou na systém je, že proti verdiktu, ktorý mu prisúdil 13 miliárd (nie všetko by v Dubline ostalo), sa chystá odvolať aj Írsko. Neodvedené dane Applu sú pritom rádovo zachraňovaním domácich bánk z vlastných zdrojov (35 miliárd), ba dokonca aj pomoci z eurovalu (80 miliárd), takže keby ich mali „pod strechou“, azda by ani nebankrotovali s takým rachotom. Ekonomické fórum v Krynici ocenilo Viktora Orbána titulom Človek roka. Čo nie je ani tak o maďarskom premiérovi ako o priepasti medzi západnou a východnou EÚ.  Nicholsonová v práci. Debata, či Danko mal, alebo nemal nominovať na vedenie schôdze aj podpredsedníčku za SaS, úplne zástupná určite nie je. Predchádzať však musí stanovisko k nástupu do zamestnania päť dní po pôrode. Toto sa vlastnému dieťaťu nerobí. Je možné budovať si kariéru a skrátiť materskú na šestonedelie – autor neodporúča nikomu –, ale nie na nulu. Ísť z pôrodnice rovno do Národnej rady je fundamentalizmus, dokazovanie si, že dieťa je „business as usual“ a dá sa pri ňom fungovať od prvej sekundy akoby nič.  Nové čísla vylovených i mŕtvych pri talianskych brehoch pripomínajú Európe, že hoci je v Riu po všetkom, Afričania v bárkach plávajú svoje vlastné olympijské preteky. Preteky s osudom. Neúspešní skončia pod hladinou, cenou pre úspešných bude – azda – budúcnosť v Nemecku. Na líbyjskej mokrej trase hustota premávky už prekonala minulý august. Zvlášť 15-tisíc na prelome septembra ohlasuje, že zrejme začínajú finišovať tí, ktorí ešte chcú stihnúť slušné počasie. To, že všetky nešťastia sveta si v EÚ máme vziať za svoje, lebo sme zodpovední za kolonializmus (hahahaha), je morálny podvod a hlúposť. Toto nešťastie však naše je, keďže pretekom, ktoré štartujú z Líbye, je Európa promotérom.  V4 v Krynici. Keďže v plánovaní Európy pretrvávajú zrejmé rozpory, štyria premiéri si pred Bratislavou iba rozmasírovali egá a stimulovali sebavedomia. Napríklad „V4 je životaschopné združenie štyroch úspešných krajín“ je reč Fica a slabé aj ako smiešne, aj ako píár vypchávka na zakrytie, že maximum európskej myšlienky, ktorej sú schopní, je „ochrana vonkajšej hranice“. Nešťastím špeciálne Slovenska je, že politikom chýba aj spätná väzba, ktorou by sa im donieslo, že optikou Západu sú „štyri úspešné krajiny“ skôr bandou štyroch. Regionálne súručenstvo, ktoré pre obsesiu islamom hazarduje s vlastnou geopolitickou kotvou. Zlaté klince visegrádskeho sebavedomia sa však nezatĺkajú v Krynici, ale doma, keď sa – najmä Fico a Sobotka – rozhovoria, že nebyť európskych fondov, padlo by 80 percent verejných investícií. Zlatým klincom v Krynici bol človek roka. Fórum tak ocenilo Viktora Orbána. Čo nie je ani tak o maďarskom premiérovi ako o priepasti medzi západnou a východnou EÚ.  Po úspešnom lete a liečbe Andrej Danko s veľkou silou pripomenul, že žalúdočné problémy nie sú u neho zďaleka tými najvážnejšími. Batéria nepodložeností v novele „rokováku“, minimálne členstvo strany či švajčiarska garda okolo oltárnych sviatostí jasne odkazujú, že gastroskopia nie je jediné vyšetrenie, ktoré by mal podstúpiť. Samotná kostýmová brigáda síce neškodí, len upozorňuje na storočie, z ktorého Danko spadol. Jeho predstavy o parlamentarizme sú však zásadne nebezpečnejšie. Určujúci princíp, že skutočnosť sa musí zhodovať s hodnotami a záujmami predsedu NR SR, je v návrhoch už taký okatý, že bez obáv o demokraciu sa s týmto Dankom veru ďalej nedá žiť.  Ku skutočnosti, že poslankyňa Pietruchová sa po novom predstavuje ako Shahzad, by sa chcelo aj blahoželať. Keby len nevyrušovalo, že šťastný ženích z Pakistanu, ktorý sa osem rokov usiluje o azyl v Nemecku, nepovažoval za nutné prísť na vlastnú svadbu. To sú okolnosti, o ktorých si mnohí myslia svoje. Až po takú hypotézu, že v dnešnej bezpečnostnej situácii by poslankyňa urobila lepšie, keby svojmu životnému kroku radšej nezhľadúvala publicitu na facebooku a kdekade. Istotu, že Fico zvolá Bezpečnostnú radu štátu, nemáme, avšak zhoda by sa mohla nájsť na tom, že verejní činitelia by nemali zakladať podozrenia, že pomáhajú obchádzať zákony – napríklad azylové – iných členov EÚ.  Protischránkový zákon, šláger jesene, je už v NR SR. Bizarnosť, že s radikálnou protikorupčnou legislatívou, akej v EÚ rovnú ťažko hľadať, prichádza Smer-SNS-Most (!!!), je vec sama osebe. Druhou je fakt, že účinky, aké sugeruje píár zákona („protischránkovým zákonom odkrývame, s kým obchoduje štát“), Žitňanskej dielo síce mať nebude, avšak tie obchody – obstarávania, dotácie, pohľadávkový biznis –, ktoré sú postavené na princípe zakrytej identity, registrácia subjektov určite komplikuje. Možno až do takej miery, že niektorí ťažiari renty si budú musieť hľadať iné cesty. Keďže schránková debata, ktorá sa strhla, rieši technikálie a pritom zamlčiava, prečo je vlastne dôležité poznať beneficientov obchodovania so štátom, vnucuje sa pomerne zásadný „chladič“: Niet takého „konečného užívateľa výhod“, za ktorým by sa nemohol skryť ešte konečnejší. Druhý brexit sa v Trnave nekonal. Výbuch trénera po zápase pred celým národom, nepokoje v kabíne pred výkopom a Škrtelov nepochopiteľný skrat sú akoby zlou predzvesťou, že za Kozákovou dobrou érou padá opona. Mýliť sa – v tomto – by bolo nielen ľudské, ale i príjemné, avšak tento slovenský mančaft je lepšie stavaný na „parking the bus“ proti favoritom typu Anglicko než bezstarostné porážanie „minors“ ako Litva či Slovinsko. Nevraviac o Škótoch.  Tento text ste mohli čítať vďaka tomu, že platíte za obsah. Vážime si to.


Súdny dvor zvažuje, že Uber vyhlási za prepravnú firmu

Činnosť alternatívnej taxislužby vo viacerých európskych mestách už zablokovali.

BRUSEL. Alternatívna taxislužba Uber je prepravná spoločnosť a členské štáty Európskej únie ju môžu regulovať na základe svojej legislatívy. Uviedol to vo štvrtok generálny advokát Súdneho dvora Európskej únie (ECJ) Maciej Szpunar. O vyjadrenie súd požiadala španielska taxislužba, podľa ktorej pobočka Uberu v Barcelone pôsobí ako neférová konkurencia. Podľa právneho názoru generálneho advokáta spoločnosť Uber poskytuje zákazníkom na základe ich dopytu komplexný systém mestskej dopravy, ktorý môžu štáty regulovať. Uber preto nemôže vystupovať ako „sprostredkovateľ informácií o službe“, na ktorého podnikanie sa vzťahujú pravidlá Únie o slobodnom poskytovaní služieb, zdôraznil Szpunar. Jeho názor nie je pre súd záväzný, s argumentáciou svojich generálnych advokátov sa však najvyšší súdny tribunál EÚ zvyčajne stotožní, uviedla agentúra AP. Technologická platforma Uber spája používateľov aplikácie s vodičmi áut, ktorí v reálnom čase používajú platformu Uber a s jej pomocou zabezpečujú spoločné využívanie vlastných vozidiel so záujemcami o zdieľanie jázd. Podľa údajov firmy platforma v súčasnosti poskytuje alternatívny spôsob dopravy vo viac ako päťsto mestách v 80 krajinách sveta. V Bratislave Uber funguje od roku 2015. Činnosť alternatívnej taxislužby vo viacerých európskych mestách už zablokovali príslušné súdy.


V Bratislave vystúpia Kronerová aj Mikloško

Zhromaždenia budú po celom Slovensku aj vo svete.

BRATISLAVA. V piatok sa koná ďalšie zhromaždenie Za Slušné Slovensko. Zhromaždenie v Bratislave sa opäť bude konať na Námestí SNP. Okrem iných k zúčastneným prehovoria Zuzana Kronerová, František Mikloško, Filip Vagáč, Martin Mojžis, Ondrej Gažovič, Juraj Kemka. Minulý týždeň prehovorili emeritný arcibiskup Róbert Bezák či sestra Jána Kuciaka Mária. "Vyzývame všetkých, ktorí sa zúčastnia na dnešných zhromaždeniach, aby prišli pokojne a rozhodne vyjadriť svoj občiansky postoj. Nenechajme sa nikým vyprovokovať. Prosíme všetkých, aby rešpektovali pokyny organizátorov a polície," uviedli organizátori pochodov. Zároveň prosia ľudí, aby si priniesli kľúče. Organizátori žiadajú predčasné voľby. Tento týždeň sa takisto zhromaždenia konajú po celom Slovensku aj vo svete - v minimálne 34 slovenských mestách a 25 mestách v zahraničí. Okrem Bratislavy napríklad aj v Trnave, Bánovciach nad Bebravou, Komárne, Košiciach, Lučenci, Pezinku či Nitre, Rožnave alebo Veľkom Krtíši. V zahraničí sa zídu vo väčšine európskych hlavných miest, ale aj Brne, Malage, New Yorku, Sydney či Reykjavíku a Santiago de Chille. Minulý týždeň na zhromaždenia po celom Slovensku prišlo odhadom 120-tisíc ľudí, pričom v Bratislave prišlo na Námestie SNP 50- až 60-tisíc. Týždeň predtým, v piatok 2. marca, sa konali spomienkové zhromaždenia a pochody, ktorými si ľudia uctili pamiatku zavraždeného novinára Jána Kuciaka a jeho priateľky Martiny Kušnírovej.


KOMENTÁR PETRA SCHUTZAZabudnite na Jarjabka

Pozostatky HZDS v Smere

Rozhovor s Jarjabekom

Komentár

Nie personálne prieniky, ale iné podobnosti robia o osem rokov mladší Smer stranou HZDS nielen poznačenou, ale rovno nástupníckou a pokračovateľskou.

Otázka tých, ktorí prežili HZDS tak, že preplávali do Smeru, je zaujímavá, ale nie zásadná. Len veľmi povrchne sa totiž týka javu, ktorý práve pokračuje stavaním kulís pre tzv. programovú konferenciu. Dá sa, naopak, poukázať, že Jarjabek, Glváč, Flašík, ktorých sme (SME) vylustrovali, majú ako priami dedičia Mečiarovho odkazu v Smere zastúpenie veľmi skromné. A na tom veľa nemení ani doplnenie o Flašíkovú-Beňovú, ktorá by sa nemala vynechať len preto, že v Bruseli dostala prevýchovu a dnes hviezdi ako hlavná tvár straníckeho disentu. Toho disentu, ktorý spočítate na prstoch tej istej (jednej) ruky, ako aj „cezpoľných“ z HZDS. Aktualizačný moment, ktorým je martýrium zosnulého prezidenta, zaiste nabáda na malý test. Nech títo všetci sformulujú (preformulujú) svoju pozíciu k únosu mladého Kováča a k amnestiám svojho bývalého šéfa. Veď ešte aj ten Fico rozpráva o „právnom suteréne“. Nad dobrou radou, že výzvu by mala vypočuť – ak už teda ťahá ten disent – najmä Flašíková, ktorej po únose (a vražde) svedomie nebránilo v účasti na Mečiarovej kampani, však stojí čosi oveľa podstatnejšie. Nie personálne prieniky, ale iné totožnosti a podobnosti, ktoré sa vŕšia na porovnávacej škále, robia o osem rokov mladšiu stranu nieže HZDS poznačenou, ale rovno nástupníckou a pokračovateľskou. Spoločný politicko-ideový svetonázor („cítim sociálne, myslím národne“!!!), použitý jazyk, „prírodný“ populizmus, úplná absencia vnútrostraníckej demokracie, laxný (v HZDS absolútne) vzťah k písaným i nepísaným pravidlám, rodinkársko-spolužiacko-socialisticko-známostný model dobývania renty... To všetko a mnoho iného pripodobňuje Smer k o pol generácie staršiemu HZDS tak na (takmer) nerozoznanie, že vysvetlenie nemôže byť iné, než tie isté duchovné a ideové korene vyrastajúce z hlbokej normalizácie. Tá, ako je známe, sformovala charaktery (morálku), názory i celé osobnosti oboch dominantných figúr. Zabudnite na Jarjabka i Glváča. Vypomáhať si kolegami – hoci váženými – nie je ono, ale že „vládna strana sa v mnohom podobá na štátostranu, ktorá tu vládla pred novembrom 1989“, si od Mariána Leška autor požičiava, keďže vždy poteší, ak aj iná autorita potvrdí jeho názor. Najmä, ak ho hlása – bez ohlasu – už šestnásť rokov. Tento text ste mohli čítať vďaka tomu, že platíte za obsah. Vážime si to.


Bokroš opäť nespokojný: Ako keby sme tu hrali bez útoku

Slovenská dvadsiatka prehrala s Ruskom 0:2 a vo štvrťfinále sa stretne so Švédskom.

Slovenskí mladíci prehrali s Ruskom 0:2 a opäť sa potvrdilo, že najslabším článok tímu je ofenzíva. Napriek tomu, že proti favoritovi sme dostali iba dva góly, tréner Ernest Bokroš je nespokojný. "Možno sme dosiahli prijateľný výsledok, ale strašne ma mrzí naša ofenzívna sila," povedal podľa RTVS po zápase Bokroš. Už v prvom zápase na šampionáte dali Slováci tušiť, že s útokom bude veľký problém. Za celý zápas proti Kanade vystrelili na bránku súpera iba šesťkrát. Proti Rusku to nebolo oveľa lepšie. "Po dvoch tretinách sme mali len 6-7 striel, ako keby sme hrali bez útoku na týchto majstrovstvách sveta. Spokojnosť môže byť iba s defenzívou - brankármi, obrancami a tiež s útočníkmi, čo sa týka defenzívnej činnosti. Smerom dopredu sa však nevieme presadiť," pokračoval Bokroš. Na záver dodal podobné slová, ako po úspešnom zápase proti Lotyšsku, keď svojich zverencov podrobil kritike napriek výhre zaručujúcej postup do štvrťfinále. "Nedokážeme si vypracovať väčšie šance. Takže spokojnosť z mojej strany nie je." "Sme favoriti, ale súpera nesmieme podceniť," uviedol pred štvrťfinálovým duelom proti Slovákom švédsky obranca Oliver Kylington na webe denníka Expressen. "Musíme odohrať naplno celých 60 minút To bola naša hlavná zbraň, vďaka ktorej sme víťazili v skupine. Na štvrťfinálový zápas sa tešíme, sme dobre nastavení z predchádzajúcich vydarených vystúpení," dodal Kyllington. Švédsky tréner Tomas Montén upozorňuje na náročný prípravný zápas proti Slovákom, v ktorom "tri korunky" až v samom závere otočili skóre z 1:3 na 4:3. "My sa budeme pokúšať o góly a oni budú brániť. V príprave s nimi sme to však mali pekelne náročné," vystríha Montén na webe periodika Aftonbladet. Okrem súboja Slovensko - Švédsko odohrajú na MSJ v Kanade 2. januára aj ďalšie tri štvrťfinálové zápasy. Už od 19.00 h hrajú rovnako v repríze vlaňajších MSJ Dáni proti Rusom, od 23.30 h príde na rad zápas Švajčiarov proti Američanom a od 2.00 h už 3. januára Česi vyzvú domácich Kanaďanov. Ešte predtým od 17.00 h sa uskutoční prvý súboj o záchrani medzi Lotyšmi a neúspešnými obhajcami zlatých medailí Fínmi.


Keňanka zabehla ako prvá žena 10 kilometrov za menej ako polhodinu

Joyciline Jepkosgeiová v sobotu ovládla Grand Prix v Prahe.

PRAHA. Keňanka Joyciline Jepkosgeiová ako prvá žena v histórii zabehla trať 10 km na ceste pod 30 minút. V sobotu ovládla Grand Prix v Prahe za 29:43 minúty a vlastný svetový rekord vylepšila o 21 sekúnd. Medzi mužmi sa z triumfu tešil Keňan Benard Kimeli za 27:10 min. Dvadsaťtriročná Jepkosgeiová nasadila vysoké tempo hneď po štarte a utiekla všetkým súperkám. "Som naozaj veľmi šťastná. Verila som si. Nebolo to však jednoduché," povedala v rozhovore pre Českú televíziu. Informovala agentúra DPA.


Zomrel exriaditeľ Slovenskej televízie Stadtrucker

Mečiarovský šéf televízie, scenárista, dramaturg a spisovateľ skonal vo veku 82 rokov.

BRATISLAVA. V skorých ranných hodinách zomrel v piatok bývalý riaditeľ Slovenskej televízie (STV) Ivan Stadtrucker. Informáciu priniesol na internete Peter Malec, ktorý stál v minulosti tiež na čele STV. Scenárista, dramaturg, spisovateľ Ivan Stadtrucker skonal vo veku 82 rokov. Do funkcie ústredného riaditeľa Slovenskej televízie, ktorá vznikla v roku 1992 rozčlenením ČST, bol vymenovaný v roku 1994. Stadtrucker bol prvým riaditeľom STV, ktorý zvíťazil v konkurze. Napriek tomu, že robil nadprácu pre HZDS, bol už v decembri 1994 odvolaný. Stadtrucker pôvodom z Krupiny (narodil sa 22. januára 1935) zmaturoval v roku 1953 na zvolenskom gymnáziu. Vyštudoval odbor rozhlasovej, filmovej a televíznej techniky na pražskej vysokej škole České vysoké učení technické, promovali ho za inžiniera elektrotechniky. Zamestnal sa v Československej televízii (ČST) v Štúdiu ČST v Bratislave, po dvoch rokoch sa stal vedúcim zvukovej výroby. V roku 1970 prešiel v rámci ČST na miesto redaktora vo filmovom vysielaní. Od roku 1972 zároveň prednášal na Vysokej škole múzických umení (VŠMU) v Bratislave odbor estetika filmu, najprv ako odborný asistent, neskôr ako docent. V roku 1975 začal pôsobiť v Hlavnej redakcii literárno-dramatického vysielania ČST vo funkcii dramaturga celovečerných inscenácií, v roku 1990 sa stal vedúcim vysielania filmov z anglosaskej oblasti. V roku 1991 bol vymenovaný za univerzitného profesora a z televízie odišiel. Venoval sa pedagogickej práci na VŠMU. Po odchode z čela STV bol dekanom Fakulty masmediálnej komunikácie Univerzity sv. Cyrila a Metoda v Trnave a neskôr pôsobil ako dekan na Fakulte dramatických umení Akadémie umení (AU) v Banskej Bystrici. Viedol katedru filmovej dramaturgie a scenáristiky na AU. Debutoval scenárom hraného filmu Každý deň sedem dní (1964). Popri teoretických prácach z oblasti televíznej a filmovej estetiky napísal scenáre k dokumentárnym filmom najmä z oblasti histórie a umenia a je autorom niekoľkých desiatok scenárov, podľa ktorých vznikli televízne inscenácie. V jeho dramaturgii uviedla ČST viac ako päťdesiat inscenácií. Ako prozaik sa predstavil zbierkami poviedok Belasý jantár (1980), Lásky nemilovaných (2009) a románmi Chuť jabĺk (1983), Kto zhasol svätojánsku mušku? (1998). Je autorom esejisticky napísaného cestopisu Amerika na vlastnej koži (1992), drámy Technokrati alebo Ohne vo vinohradoch (1989). Vydal odborné publikácie Krása tmy (1971), Zvukové majstrovstvo vo filme a v televízii (1972), prácu z oblasti televíznej komunikácie Čas projektívnej kultúry (1982), Videozáznam v umení a kultúre (1983), teoretickú prácu Dramaturgia hraného filmu (1990). V titule Kassayov princíp (2007) spája osobný príbeh profesora ekonómie Štefana Kassaya so širším pohľadom na ekonomickú sféru. Je autorom publikácie Warhol, ten druhý Andy (2009). K jej napísaniu pristúpil až po viac ako 20-ročnej príprave. O tohto amerického umelca sa začal zaujímať v roku 1986 ako hosťujúci profesor na City University of New York v USA, pričom absolvoval viaceré súkromné študijné cesty po USA, aby získal dôveryhodné informácie. V roku 2012 vydal prózu - beletrizovanú reportáž Šablica.


Vyhlásili nominácie na Radio_Head Awards. Najviac ich má Katarína Máliková

Výsledky jedinej slovenskej hudobnej ankety vyhlásia v polovici marca.

Zoznamu kandidátov na Radio_Head Awards vládne speváčka a skladateľka Katarína Máliková s debutovým albumom Pustvopol, ktorý získal štyri nominácie. Nahrávka môže triumfovať v kategóriách Album roka, Album roka / Cena kritikov, Debut roka a World Music. Po tri nominácie majú skupina Billy Barman a speváčka Katarzia, ktorí sa spoločne uchádzajú o prvenstvo v kategóriách Album roka, Album roka / Cena kritikov a Singel roka. Billy Barman majú šancu so štúdiovkou Dýchajúce obrazy a skladbou Sloboda, Katarzia zas s albumom Agnostika a piesňou Milovať s hudbou. Víťazov vyhlásia 12. marca v bratislavskej Starej tržnici, pričom verejnosť môže od dnes do 5. marca hlasovať v kategóriách Album roka, Singel roka, Debut roka a Objav roka na tomto odkaze.  Aj tento rok odmenia víťazov ankety soškami, ktoré podľa návrhu Bety K. Majerníkovej vyrobila sochárka Mira Podmanická. Počas slávnostného večera tiež oznámia držiteľa Ocenenia za prínos hudbe. Album roka: Billy Barman - Dýchajúce obrazy Chiki liki tu-a - 3x4=13 Katarína Máliková - Pustvopol Katarzia - Agnostika The Ills - Ornamental or Mental Singel roka: B-Complex - Past Lessons For The Future f. Jan Werich Billy Barman - Sloboda Fallgrapp - Dym f. Juraj Benetin Katarzia - Milovať s hudbou Para - Linda Debut roka: Barbora Bloom - 15/7 Buy Her Sugar - Buy Her Sugar Fúzy múzy - Fúzy múzy Genius Locci - Genius Locci presents Presence Katarína Máliková - Pustvopol Objav roka: Dave Brannigan Chris Ellys Ľudové mladistvá Myodesopsia The Kowal Chicks Porotcovské kategórie Album roka / Cena kritikov: Billy Barman - Dýchajúce obrazy Katarína Máliková - Pustvopol Katarzia - Agnostika Longital - Divoko The Ills - Ornamental or Mental Elektronická hudba: Beyuz - Lounge Life Keosz - No future vol.1 Kevi Anavi - Between The Sine Stroon - Solar Preludes Tru5tM3 - Amanda Hip-hop / Rap / R'n'B: Danosť & G-Bod - Fúzia Karaoke Tundra - Futurologický kongres Moja reč - Offline Rytmus - Krstný otec Vec - Domáce potreby Hard & Heavy: 0N0 - Reconstruction & Synthesis Poetry in Telegrams - Melancholy Rats Get Fat - Hnev Rust2Dust - Vortex Symbiosis - Inertia World Music / Folk: Balkansambel - Šlamastika Jednofázové kvasenie - Rybí menuet Katarína Máliková - Pustvopol Klena & Klenoty - Škaredý deň v Chujave Longital - Divoko Števo Šanta & Ostrov - XXX Jazzová hudba: Eugen Vizváry - Part Two - For Jaco Lukas Oravec Quartet f. Bob Mintzer - ALI Peter Adamov - Portrait Sisa Michalidesová - Dream Rhapsody Valér Miko Trio - Vibrations, States, Emotions Klasická hudba: Cluster Ensemble plays Philip Glass Eva Šušková - secret VOICE electric Iva Bittová a Mucha Quartet - Béla Bartók Slovenské spevy Janáčkova filharmónia Ostrava, David Porcelijn - A Tributeto Ján Levoslav Bella Milan Paľa, Marián Lejava a Symfonický orchester Slovenskéhorozhlasu - Husľové koncerty Karola Szymanowského a AlbanaBerga Experimentálna hudba: BIOS - Fluorescent Minerals Jamka - Inter Alia Klára a Ján - Druhý debut Shibuya Motors - Live in Budapest, Signals from Arkaim Stroon - Solar Preludes


Eskalácia útokov vyháňa zo škôl v západnej a strednej Afrike dva milióny detí

KAPSKÉ MESTO. Eskalácia útokov a hrozba násilia vyhnali zo školských lavíc v západnej a strednej Afrike takmer dva milióny detí. Informoval o tom v piatok Detský fond OSN (UNICEF). V dôsledku nestabilnej situácie zatvorili v krajinách ako Burkina Faso, Čad, Kamerun, Konžská demokratická republika, Mali, Niger, Nigéria a Stredoafrická republika takmer 9300 škôl. Ide o trojnásobne vyšší počet ako koncom roku 2017, uvádza sa v novej správe UNICEF-u, z ktorej v piatok citovala agentúra DPA. Úmyselné útoky na školy, žiakov a učiteľov odopierajú deťom ich základné právo na vzdelanie a vyvolávajú v nich strach o vlastné životy, povedala po návšteve regiónu zástupkyňa výkonného riaditeľa UNICEF-u Charlotte Petriová Gornitzkaová. Najhoršia situácia je v Kamerune. Zhoršenie bezpečnostnej situácie a nestabilitu v regióne zavinili ozbrojené potýčky medzi armádou a separatistami. V tejto krajine tak museli zavrieť viac ako 4400 škôl. Šesťnásobne sa od apríla 2017 zvýšil aj počet zatvorených škôl v Nigeri a susedných krajinách Mali a Burkina Faso, uviedol UNICEF. V západnej časti Nigeru sú aktívne rôzne islamistické teroristické skupiny. Niektoré z nich prisahali vernosť extrémistickej sieti al-Káida, zatiaľ čo iné organizácii Islamský štát. Obyvatelia štátov strednej a západnej Afriky zažívajú ozbrojené povstania rôznych militantných skupín a milícií, ako sú Boko Haram či západoafrická odnož teroristickej organizácie Islamský štát.


Ak Marseille vyhrá Európsku ligu, mohol by ho posilniť Balotelli

Dôležitým faktorom je prípadné účinkovanie Marseille v budúcoročnej edícii Ligy majstrov.

MARSEILLE. Taliansky futbalista Mario Balotelli by mohol v lete zamieriť do francúzskeho tímu Olympique Marseille. S vedením 9-násobného tamojšieho národného šampióna sa už údajne dohodol na podmienkach zmluvy. Dôležitým faktorom v prípade presunu niekdajšieho hráča Interu i AC Miláno, Manchestru City či FC Liverpool je prípadné účinkovanie Marseille v budúcoročnej edícii Ligy majstrov. Olympique má šancu vybojovať si miestenku medzi elitou v stredajšom finále Európskej ligy proti Atléticu Madrid. Uviedol to portál football-italia.net s odvolaním sa na Tuttomercatoweb. Dvadsaťsedemročnému útočníkovi vyprší v lete po dvoch rokoch zmluva s francúzskym Nice, v sezóne 2017/2018 strelil 26 gólov v 37 súťažných zápasoch. Balotelliho talianske médiá spájali aj s návratom do vlasti. Záujem o jeho služby prejavil AS Rím či Fiorentina, tieto kluby však neboli ochotné splniť jeho požiadavky.


Prieskum: Smer si drží prvé miesto, Kiska je na hranici zvoliteľnosti

Prieskum Focus

Vyklikajte si koalície

BRATISLAVA. Ak by sa voľby konali medzi 13. a 19. augustom, do parlamentu by sa len tesne dostala nová strana bývalého prezidenta Andreja Kisku, Za ľudí. Volilo by ju 5,5% opýtaných. Mimo parlamentu by sa však ocitol koaličný Most-Híd, ktorému by hlas dalo len 4,3 percenta. Ukazuje to najnovší prieskum agentúry Focus. Prvenstvo naďalej patrí vládnemu Smeru, ktorý by volilo 20,8 percenta opýtaných. Na druhom mieste je koalícia strán Progresívne Slovensko a Spolu s 14,9 percentami. Nasledujú ich extrémisti z Kotlebovej ĽSNS, ktorí by dosiahli volebný výsledok 11,4 percenta. Štvrtú pozíciu obsadila strana SaS so 7,9 percentami. Hranicu zvoliteľnosti prekročili ešte KDH so ziskom 7,3 percent a OĽaNO so 7 percentami. Agentúra Focus oslovila 1010 respondentov, z ktorých 12,9 percent by voliť nešlo a 13,8 percent nebolo rozhodnutých.


Prevádzku trajektov v Grécku ochromil 48-hodinový štrajk

ATÉNY. Prevádzku trajektov v Grécku narušil dnes ďalší zo série štrajkov odborového zväzu námorníkov, ktorý potrvá 48 hodín. Trajekty medzi gréckymi ostrovmi nebudú premávať až do nedeľňajšieho rána. Mnohé ostrovy bez letísk tak až dovtedy zostanú odrezané od spojenia s pevninou aj od seba navzájom. Námorníci protestujú proti vládnym plánom na zrušenie výrazných daňových úľav, ktoré boli doposiaľ spojené s ich profesiou. V súčasnosti odvádzajú štátu zhruba desať percent svojich príjmov, po novom by to mohlo byť až zhruba 55 percent. Podobný štrajk sa uskutočnil aj minulý týždeň. Panhelénska námorná federácia (PNO) namieta aj proti zmenám v dôchodkovom systéme, nútenému znižovaniu pracovných hodín a platov a rozšírenému zamestnávaniu načierno. Koalícia gréckeho ľavicového premiéra Alexisa Tsiprasa presadila v máji nový súbor tvrdých úsporných opatrení, ktorého súčasťou sú zmeny v dôchodkovom systéme a zvyšovanie daní. Snaží sa tak plniť podmienky medzinárodných veriteľov pre poskytnutie ďalšej finančnej pomoci. Aktuálny záchranný balík dohodnutý vlani v lete môže dosiahnuť celkovú hodnotu až 86 miliárd eur.


O KNIHÁCHKrutý rok – ale významný

Ak ste čítali knihy Keitha Lowa Krutý kontinent alebo Strach a sloboda (Ako nás zmenila druhá svetová vojna), zrejme vás nezaskočí v knihe 1947 od švédskej novinárky a spisovateľky Elisabeth Åsbrinkovej, že povojnové roky neboli len o radosti zo skončenia najväčšieho vojnového konfliktu v dejinách – ale často boli iba miernejším pokračovaním vojnových krutostí (neraz aj s rovnakými obeťami). Inak povedané, „niečo medzi už-nie-je-vojna a mierom. Obrovský chaos.“Jednoduchý názov knihy 1947 na prvý pohľad naznačuje, že ide o záznam jedného roku v živote ľudstva – zrejme inšpirovaný aj knihou Georgea Orwella 1984, ktorej písaniu na škótskom ostrove Jura sa autorka takisto venuje - a vďaka precíznej príprave autorky, preštudovaniu množstva dobových materiálov i literatúry o povojnovom období, stávame sa čitateľmi mimoriadne vrstevnatého a komplexného obrazu sveta. Poznať súčasnosť je výhodnéVýhodou autorky je, že pozná roky po tom 1947. a vie, že často nenápadné signály mali v sebe potenciál prerásť do významného fenoménu – ako napríklad v prípade Moslimského bratstva. Autorka nás privádza ku komplikovanému zrodu viacerých štátov (Izrael, India, Pakistan, Bangladéš...) a sprevádza okolnosťami a rozhodnutiami, ktoré tieto udalosti spôsobili. V oboch spomínaných prípadoch si všíma najmä zlyhania britskej diplomacie – a v rozhovore pre denník SME spomína jeden mimoriadne dôležitý týždeň z roka 1947: „Musím spomenúť jeden februárový týždeň, o ktorom by som mohla napísať samostatnú knihu. V utorok osemnásteho februára Británia vyhlásila, že už nechce Palestínu. Povedali OSN: vezmite si ju a robte s ňou, čo chcete. To odštartovalo proces, ktorý sa skončil vznikom Izraela. Vo štvrtok v ten istý týždeň Británia vyhlásila, že India bude nezávislá. Poverili touto úlohou lorda Mountbattona a nezhostil sa jej práve úspešne. Sám to opísal slovami ‚posral som to‘. A je to pravda.“Iste, našinec nemusí byť práve stúpencom alternatívnej histórie, ale tieto dve z najdôležitejších kľúčových oblastí svetového napätia sa mohli skončiť aj horšie – lebo nielen cesta je dôležitá. Niekedy ostať na mieste prináša ešte viac utrpenia, ako sa vydať na tŕnistú výpravu do neznáma.Autorkin výber udalostí a osobností je síce subjektívny, zoradený chronologicky podľa mesiacov a miesta udalosti, dá sa však konštatovať, že zaznamenala zrejme všetky rozhodujúce udalosti tohto povojnového roku - aj keď kverulant by sa zrejme pozastavil nad tým, či boli romanca Simone de Beauvoir alebo začiatky Christiana Diora takými významnými udalosťami, aby rozsahom zatienili viaceré dôležité akty (najmä zo vznikajúceho ostbloku, ktorý nás zaujíma predsa len najviac a má v knihe 1947 dosť submisívne zastúpenie). Nezabudla však na vznik najznámejšieho sovietskeho výrobku – útočnej pušky AK-47 (kalašnikov). Pre čitateľa z tohto regiónu je, samozrejme, dôležité poznať aj tragiku Marshallovho plánu u nás či stretnutie komunistických pohlavárov v poľskej Szklarskej Porube, ktoré tak drsne dopadlo na Československo vo februári 1948.Napriek istým výhradám k autorkinmu záberu a prioritám sa dá vcelku súhlasiť s hodnoteniami knihy, podľa ktorých poznanie začiatkov historických procesov, inštitúcií či štátov nám pomáha lepšie pochopiť aj našu prítomnosť.


Burger King spustil vlastnú virtuálnu menu

Za každý nákup získajú zákazníci odmenu. Bude mať formu virtuálnej meny.

MOSKVA, BRATISLAVA. Novú virtuálnu kryptomenu uvádza do obehu reťazec rýchleho občerstvenia Burger King. Ruskí zákazníci za každý zaplatený rubeľ pri pokladnici získajú jednu mincu WhopperCoinu. Virtuálne peniaze môžu následne použiť pri platení. Podľa aktuálneho cenníka možno predpokladať, že päť alebo šesť jedál zaplatených v hotovosti prinesie zákazníkom virtuálne mince na kúpu ďalšieho. Technologické zázemie služby zabezpečuje startup s názvom Waves, ktorý na spustenie prevádzky vydoloval miliardu mincí. Hoci ide podľa BBC o systém, ktorý sa inšpiroval bitcoinom, nesie v sebe drobné odlišnosti. Ľudia nemôžu dolovať ďalšie mince a celý transakčný systém je spracovaný tak, aby sa dal kedykoľvek zablokovať a ochrániť pred zneužitím. Technológia, ktorá má charakter odmien pre pravidelných zákazníkov, však môže prerásť pôvodný rámec. Môže sa stať obchodnou menou pre zákazníkov samotných. No zrejme by bolo príliš očakávať, že virtuálne peniaze by začali prijímať aj rivali spoločnosti - napríklad McDonald´s. Ľudia si však bonusovými mincami môžu platiť medzi sebou, ak majú istotu že ich dokážu minúť. Celý systém virtuálnej meny funguje na párovaní mobilnej aplikácie s bločkami z pokladnice. Ľudia si ich naskenujú do mobilu a ten následne autorizuje pripísanie mincí do virtuálnej peňaženky. Firma zatiaľ neprezradila, či chce rovnaký systém odmien spustiť aj v ostatných krajinách.